India aai Raajje hedhi ehbasvunthakuge copy memberunah dheyn faaheh nuvi! | ThePress\nއިންޑިއާ އާއި ރާއްޖެ ހެދި އެއްބަސްވުންތަކުގެ ކޮޕީއެއް މެންބަރުންނަށް ދޭކަށް ފާހެއް ނުވި!\nއާދަމް ޝަރީފާއި ޣައްސާން ކޮމިޓީއަށް ވަޑައިއެއް ނުގަންނަވާ!\nރައްޔިތުންގެ މަޖިލީހުގެ ސަލާމަތީ ހިދުމަތްތަކުގެ ކޮމިޓީއިން ބޭއްވި ބައްދަލުވުމުގެ ތެރެއިން/ ފޮޓޯ: މަޖިލިސް\nއިންޑިއާއާއެކު ދިވެހި ސަރުކާރުން ގާއިމް ކޮށްފައިވާ އެއްބަސްވުންތަކުގެ ކޮޕީއެއް ރައްޔިތުންގެ މަޖިލީހުގެ ސަލާމަތީ ހިދުމަތްތަކުގެ ކޮމިޓީ (241 ކޮމިޓީ) ގެ މެންބަރުންނަށް ދޭން ހުށަހެޅި ހުށަހެޅުން ފާސް ނުކުރަން އެ ކޮމިޓީން މިއަދު ނިންމައިފިއެވެ.\nއިންޑިއާއެކު ހަދާފައިވާ ހައިޑްރޯގްރަފީގެ އެއްބަސްވުމާއި ޑޯނިއާ ބޯޓު އޮޕަރޭޓް ކުރުން އަދި އުތުރުތިލަފަޅު ތަރައްގީ ކުރުމުގެ އެއްބަސްވުން ކޮމިޓީއިން ދިރާސާކޮށް އެކުލަވާލި ރިޕޯޓް ފާސްކުރުމަށް މިއަދު ބޭއްވި 241 ކޮމިޓީގެ ޖަލްސާގައި އެ ރިޕޯޓް ފާސް ކުރީ ކޮމިޓީގައި ތިއްބެވި އެމްޑީޕީގެ7މެންބަރުންގެ ވޯޓުންނެވެ. އެ މެންބަރުންނަކީ؛\nކޮމިޓީގެ ނައިބު މުގައްރިރު ހެންވޭރު ދެކުނު ދާއިރާގެ މެންބަރު ހުޝެއިން ޝަހީމް\nހެންވޭރު ހުޅަނގު ދާއިރާގެ މެންބަރު ހަސަން ލަތީފު\nހުޅުމާލެ ދާއިރާގެ މެންބަރު އަލީ ނިޔާޒު\nހަނިމާދޫ ދާއިރާގެ މެންބަރު އަބްދުލްޣަފޫރު މޫސާ\nހުޅުދޫ ދާއިރާގެ މެންބަރު އިލްޔާސް ލަބީބު އެވެ.\nރިޕޯޓް ފާސްކުރަން ދެކޮޅު ހެއްދެވީ ވިލިމާލެ ދާއިރާގެ މެންބަރު އަހުމަދު އުޝާމް އާއި ކެންދޫ ދާއިރާގެ މެންބަރު އަލީ ހުސެއިން އެކަންޏެވެ. ކޮމިޓީގައި ބާކީ ތިއްބެވި މެންބަރުންގެ ތެރެއިން ރ. މަޑުއްވަރީ ދާއިރާގެ މެންބަރު އާދަމް ޝަރީފް އުމަރާއި ތ. ގުރައިދޫ ދާއިރާގެ މެންބަރު މުހައްމަދު ޣައްސާން މައުމޫން ކޮމިޓީއަކަށް ވަޑައެއް ނުގަންނަވައެވެ.\nމެންބަރު އުޝާމާއި މެންބަރު އަލީ ހުސައިން ވޯޓު ދެއްވަން ދެކޮޅު ހެއްދެވި އިރު އެ މެންބަރުން ވިދާޅުވެފައި ވަނީ ސަލާމަތީ ހިދުމަތްތަކުން ކޮމިޓީއަށް ހާޒިރުވެ ދެއްކި ޕްރެޒެންޓޭޝަންގައި އުތުރުތިލަފަޅު އެއްބަސްވުން ނުދައްކާ ކަމާއި، ދެއްކީ އެއްބަސްވުމުގައި ހިމެނޭ ވަކިވަކި ބައިބައި ކަމަށެވެ. އެހެންކަމުން މުޅި އެއްބަސްވުމުގެ ކޮޕީއެއް މެންބަރުންނަށް ލިބެން ޖެހޭ ކަމަށް ވެސް އެ މެންބަރުން ވަނީ ވިދާޅުވެފައެވެ. ނަމަވެސް ކޮމިޓީގައި ތިއްބެވި އެމްޑީޕީގެ މެންބަރުން ވަނީ އެ ކަމަށް ދެކޮޅު ހައްދަވާފައެވެ.\nމިއަދު ފާސްކުރި ރިޕޯޓާ ގުޅޭ ޕްރެޒެންޓޭޝަނެއް ޑިފެންސް މިނިސްޓްރީން މިދިޔަ މަހުގެ 24 ވަނަ ދުވަހު ކޮމިޓީއާ ހިއްސާ ކުރިއެވެ. އެ ޕްރެ×ެނެތޭޝަނުގައި ހުރީ އެއްބަސްވުންތަކުގެ ބައިބައިގައި ހުރި ވާހަކަތައް ބުނެދީފައެވެ. އެކަމަކާ ގުޅިގެން އުޝާމް އާއި އަލީ ހުސެއިން ފާޅު ކުރެއްވި ކަންބޮޑުވުންތަކަށް ރައްދު ދެއްވާ ރިޔާސަތުގައި އިންނެވި މުހައްމަދު އަސްލަމް ވިދާޅުވީ އެއްބަސްވުންތައް ފެނިވަޑައިނުގަންނަވާ ކަމަށް އުޝާމް ވިދާޅުވަނީ ތަންކޮޅެއް ފަހުން ކޮމިޓީއާ ގުޅިވަޑައިގަތުމުން ބައެއް ބައްދަލުވުންތަކަށް ހާޒިރުވެވިފައި ނުވާތީ ކަމަށެވެ. އެ ކޮމިޓީއަށް އުޝާމް ހަމަޖެއްސީ އެމްއެންޕީ މަޖިލީހުން ބަލައިގަނެ ކޮމިޓީތަކަށް އައި ބަދަލުގެ ތެރެއިންނެވެ.\nހަބަރު ރައްޔިތުންގެ މަޖިލިސް އަހުމަދު އުޝާމް ސިޔާސީ


Maalee haalathu rangalhu nukurevijjenama TC uvaalanee - vNews.mv\nމާލީ ހާލަތު ރަނގަޅު ނުކުރެވިއްޖެނަމަ ޓީސީ އުވާލަނީ\nއިސްމާޢީލް ޝާހު (ކުޑަ ޝާހު) 05 October 2019, 06:12\nޓީސީ ސްޕޯޓްސް ކްލަބަށް މިހާރު ދިމާވެފައިވާ ހާލަތު ރަނގަޅު ނުކުރެއްވިއްޖެނަމަ، އަންނަ ސީޒަނަށް ފުޓްބޯޅަ ޓީމެއް ނުނެރުމަށް މަޝްވަރާކުރަމުންދާ ކަމަށް ޓީސީ ސްޕޯޓްސް ކްލަބުގެ ބާނީ އަހުމަދު ނަޝީދު (ޑޭވް) ވިދާޅުވެއްޖެ އެވެ.\nޓީސީން 2015 ވަނަ އަހަރު ފުރަތަމަ ޑިވިޝަނުގައި ވާދަކުރަން ފެށިއިރު، ކުޑަ ދުވަސްކޮޅެއްގެ ތެރޭގައި އެޓީމުން ވަނީ ބޮޑެތި ކާމިޔާބީތަކެއް ހޯދާފައެވެ. އެގޮތުން މިދިޔަ އަހަރު ދިރާގު ދިވެހި ޕްރިމިއާ ލީގުގެ ޗެމްޕިއަންކަން ޓީސީން ހޯދިއިރު، 2017 ވަނަ އަހަރު ވަނީ ބަންގްލަދޭޝްގެ ޝެއިޚް ކަމާލް ގޯލްޑް ކަޕް ކާމިޔާބުކޮށްފަ އެވެ.\nނަމަވެސް މިއަހަރުގެ ޓީމުގެ ހާލަތު ގޯސްވެފައިވާއިރު،3މަސް ދުވަހުގެ މުސާރާ ކުޅުންތެރިންނަށް ދެވިފައެއް ނުވެއެވެ. އެންމެ ފަހުގެ ޗެމްޕިއަން ޓީސީގެ ކޯޗެއް މިހާރު ނެތްއިރު، ބައެއް ކުޅުންތެރިން ވަނީ ޓީމު ދޫކޮށްލާފައެވެ. މާލީ މައްސަލަތަކާ ގުޅިގެން ކޯޗު މުހައްމަދު އާތިފް (އާތީ) ވަނީ ދާދި ފަހުން އިސްތިއުފާ ދީފަ އެވެ.\nވީސްޕޯޓްސް ޕްރޮގްރާމްގައި ވާހަކަދައްކަވަމުން ޑޭވް ވިދާޅުވީ ޓީސީން މަސައްކަތް ކުރަމުން އަންނަނީ މާލީ ހާލަތު ރަނގަޅު ކުރުމަށް ކަމަށާއި، އެކަމަކު މިހާރު އޮތް ހާލަތުން އަރައި ނުގަނެވެއްޖެނަމަ، އަންނަ އަހަރު ފުޓްބޯޅައިން ޓީސީ ނުފެނިދާނެ ކަމަށެވެ. މީގެ ކުރިން ބައިބަލާއިން ޓީސީ މަޝްހޫރުވެގެން އައިރު، ޑޭވް ވިދާޅުވީ ބޭނުންނުވި ނަމަވެސް، ހާލަތަށް ބަލާފައި ފުޓްބޯޅަ ދޫކޮށް ބައިބަލާއަށް ޓީސީ އަމާޒުހިފަން ޖެހިދާނެ ކަމަށެވެ.\nޓީސީގެ ހާލަތު މިހާ ދަށަށް ދިޔަ ސަބަބައެއްގެ ގޮތުގައި ޑޭވް ފާހަގަކުރީ 2017 ވަނަ އަހަރުން ފެށިގެން ލިބެމުންއައި ސްޓޭޓް އޯންޑް އެންޓަޕްރައިޒަސް އެސިސްޓަންޓްސް (އެސްއޯއީ) ފައިސާ ނުލިބުން ކަމަށެވެ. 2017 ވަނަ އަހަރު ފެށި އެސްއޯއީ ޕްރޮގްރާމުގެ ދަށުން ފުރަތަމަ ޑިވިޝަނުގައި ވާދަކުރާ ޓީމުތަކުގެ ތެރެއިން ކޮންމެ ޓީމަކަށް ދެމިލިއަން ރުފިޔާ ދެއެވެ. އަދި ޕްރިމިއާ ލީގަށް ހޮވިއްޖެނަމަ އިތުރު އެއް މިލިއަން ރުފިޔާ ދެއެވެ. އެކަމަކު މިދިޔަ އަހަރުގެ ނިޔަލަށް އެސްއޯއީގެ ކުރީގެ އެއްބަސްވުންތައް ވަނީ ހަމަވެފައެވެ.\nމިއަހަރުގެ ކުރީކޮޅު ސަރުކާރުން އެސްއޯއީގެ ފައިސާ ކްލަބުތަކަށް ދޭނެ ކަމަށް އެފްއޭއެމުން ބުނި ނަމަވެސް، ފަހުން ކުޅިވަރާ ބެހޭ ވަޒީރު އަހުމަދު މަހުލޫފް ވަނީ އެ ސަރުކާރުން ކްލަބުތަކަށް ފައިސާ ދޭން ނިންމާފައިނުވާ ކަމަށް ވިދާޅުވެފައެވެ. ޑޭވް ވިދާޅުވީ ޓީސީގެ ހާލަތު ގޯސްވެގެންދިޔައީ އެސްއޯއީ ފައިސާއަށް ބަރޯސާވުމުން ކަމަށާއި، ކްލަބުތަކަށް މިހާލަތަށް އައުމުގައި ވަޒީރުގެވެސް ޒިންމާއެއް އޮންނަން ޖެހޭނެ ކަމަށެވެ.\nޓީސީގެ ހާލަތު ގޯސްވެފައިވާއިރު، މިއަހަރު ލީގުގައި ވާދަކުރާ ގިނަ ކްލަބުތަކަކަށް ވަނީ މާލީ ގޮތުން ގިނަ މައްސަލަތަކެއް ކުރިމަތިވެފައެވެ. އެގޮތުން ވިކްޓަރީ ސްޕޯޓްސް ކްލަބާއި ފޯކައިދޫ ފުޓްބޯލް ކްލަބުވެސް ފާހަގަކޮށްލެވެއެވެ.\nއުވާލާނެ ކަމެއް ނެތެއްނު، އެސޯސިއޭޝަނުން އެ ބުނަނީ މިއަހަރުވެސް3މިލިޔަން ރުފިޔާ ޓީސީ އަށް ދީފީމޭ. ސަރުކާރުން2ލައްކަ ދިން ކަމަށް ވީޓީވީ ލައިވް ޕްރޮގްރާމެއްގައި ޑޭވް ވިދާޅުވި، ދެން ލިބޭ ލާރިން ކްލަބަށް ކުރަން ޖެހޭ ކަންކަން ނުކޮށް އެހެން ކަންކަން ކުރީމަ ފުޓްބޯޅަ ޓީމް އިނދަ ޖެހޭނެ. ދެން ގޯސް ވާނީ ސަރުކާރާއި އެފްއޭއެމް. ތީތި ކަޑަ ބްރޯ. 3.2 މިލޔަން އިން ކްލަބެއް ރާއްޖޭގައި ނުހިންގޭނެ އެއްވެސް ސަބަބެއް ނެތް. އެހެންވިމާ މެނޭޖް ކުރަން ނޭގޭތީ ހުއްޓާލުން ނުވަތަ އުވާލުން ރަގަޅު . އެހެން ބައެއް ގެ ބޮލަށް ކަނޑާ ނުލާ ތިޔަ އުވާލިއްޔާ މާރަގަޅުވާނެ.


Bank of Maldives - Banking hours from 12th July 2020\nBanking hours from 12th July 2020\n12 ޖުލައިން 2020 އިން ފެށިގެން ބޭންކިންގ ހިދުމަތް ދެމުންދާނެގޮތް\nFrom 12th July 2020, our branches and service centres will be open from 8.30am to 2pm for services not available via online or self-service banking.\nServices at Main Branch, Customer Service Centre, Male’ Business Centre, BML Islamic Branch, Hulhumale’ Branch and Villimale’ Branch will be available via QueueBee. Customers can request for tokens through the QueueBee app and check waiting position online before visitingabranch. Online tokens will be available from 8am to 12pm on banking days via the app. The QueueBee app can be downloaded from Google Play and Apple App stores.\nTo ensure social distancing, customers will be welcomed inside the premises when there are two customers waiting ahead in the “waiting position” indicated on the App. For more information on online queue token: www.bankofmaldives.com.mv/online-queue-tokens\nFor services at our Account Opening Centre, Loan Centre, and customers who would like to visit Business Centres for loan and account opening services will be required to make prior appointments, available on the Appointment Portal. Elderly customers or those requiring special assistance will be served at all our branches and service centres, and are not required to use online tokens or make prior appointments.\n12 ޖުލައިން 2020 ގެ ނިޔަލަށް ބޭންކް އޮފް މޯލްޑިވްސް ގެ ބްރާންޗްތަކާއި ސަރވިސް ސެންޓަރތައް ހުޅުވުމަށް ހަމަޖެހިފައިވަނީ ހެނދުނު 09:30 އިން ފެށިގެން މެންދުރުފަހު 2:00 އަށެވެ.\nމެއިން ބްރާންޗް، ކަސްޓަމަރ ސަރވިސް ސެންޓަރ، މާލެ ބިޒްނަސް ސެންޓަރ، ބީއެމްއެލް އިސްލާމިކް ބްރާންޗް، ހުޅުމާލެ ބްރާންޗް އަދި ވިލިމާލެ ބްރާންޗުގެ ހިދުމަތް ހޯދުމަށް ޓޯކެން ލިބިގެންދާނެއެވެ. ކަސްޓަމަރުންނަށް ކިއުބީ އެޕް މެދުވެރިކޮށް ޓޯކަންއަށް އެދެވޭނެއެވެ. އަދި އެޕް މެދުވެރިކޮށް ކިއުގައި ތިބި ކަސްޓަމަރުން ގެ އަދަދު ބްރާންޗަށް އައުމުގެކުރިން އޮންލައިންކޮށް ބަލާލެވޭނެއެވެ. ބޭންކިންގ ހިދުމަތްދޭ ދުވަސްތަކުގެ ހެނދުނު 8.00 އިން މެންދުރު 12:00 އަށް އެޕް މެދުވެރިކޮށް ޓޯކަން ލިބޭނެއެވެ. ގޫގުލް ޕްލޭ އަދި އެޕަލް އެޕް ސްޓޯރ މެދުވެރިކޮށް ކިއުބީ އެޕް ޑައުންލޯޑް ކޮށްލެވޭނެެއެވެ.\nހިދުމަތްދިނުމުގައި ގައިދުރުކަން ކަށަވަރުކުރުމަށްޓަކައި ކަސްޓަަމަރުންނަށް ބްރާންޗް ނުވަތަ ސަރވިސް ސެންޓަރއަށް ވަދެވޭނީ ހިދުމަތް ހޯދުމަށް އެޕް މެދުވެރިކޮށް ފެންނަ 'ވެއިޓިންގ ޕޮޒިޝަން' ގައި ދެ ކަސްޓަމަރުން މަޑުކޮށްގެން ތިބޭ ހާލަތުގައެވެ. އޮންލައިން ކިއު ޓޯކަންއާ ގުޅޭ އިތުރު މައުލޫމާތު www.bankofmaldives.com.mv/online-queue-tokens ލިބެން ހުންނާއެވެ.


Kaafa Ge Handhaanthakaai Eku Raalhu Boy Enburi Ahnanee - Vaguthu\nކާފަގެ ހަނދާންތަކާއި އެކު ރާޅު ބޯއި އެނބުރި އަންނަނީ!\n1 އަހަރު ކުރިން ( ސެޕްޓެމްބަރު 1, 2018 )\nފްރެންޗައިޒް އުސޫލުން ކުރިއަށް ގެންދާ މޯލްޑިވިއަން އައިޑޮލްގެ ފުރަތަމަ ސީޒަނުގައި ފެނިގެންދިޔަ "ރާޅު ބޯއީ" ނުވަތަ އަހްމަދު ނަޒީހުގެ އައު ލަވައެއް އަނެއްކާވެސް އެހުންތެރިންނާއި ހަމައަށް އައުމަށް އެބަ ތައްޔާރުވެއެވެ.\n"އަނެ ބައްޕަ" ގެ ނަމުން ނަން ދީފައިވާ މި ލަވައަކީ ހަ ލަވައެއް ހިމެނޭ ގޮތަށް ނަޒީހު ނެރެމުން އަންނަ އަލްބަމްގެ ދެވަނަ ލަވައެވެ.\n"ވަގުތު"އާ ވާހަކަ ދައްކަމުން ނަޒީހު ބުނީ އަލްބަމްގެ ފުރަތަމަ ލަވައަކީ "ރާޅޭ" ކަމަށެވެ. އައިޑޮލްގައި އޭނާ މި ލަވަކިޔުމުގެ މާ ކުރިންވެސް ނެރިފައި އޮތް ލަވައެއް ކަމަށްވެސް ނަޒީހު ބުންޏެވެ.\n"ފުރަތަމަ ކާފަ ދަރި ބައްޕައޭ ބުނަން ވެގެން ބުނީ އަސްލު ބައްޕަ އެެއް ނޫނޯ. އަނެ ބައްޕަ އޯ. އެގޮތަށް ކާފައަށް ކިޔުނު ނަމެއް އެއީ. އޭގެފަހުން އާއިލާތެރޭގައި ވެސް މުޅިން ކިޔަނީ އެހެން." މި ލަވައަށް ނަން ދެވުނު ގޮތަކީ މިއީއެވެ.\nއަމިއްލައަށް ލިރިކްސް ހަދާ، އަމިއްލަ އަޑުން ކިޔާފައިވާ އަދި އަމިއްލަ ރާގުގެ "އަނެ ބައްޕަ" އަކީ މީގެ 10 ވަރަކަށް އަހަރު ކުރިން ދުނިޔެ ދޫކޮށްފައިވާ ނަޒީހުގެ ކާފައަށް ޚާއްސަކޮށް އޭނާ ހަދާފައިވާ ލަވައެކެވެ.\n"މި އަސްލު ނަޒީހު ކާފައަށް ހަދާފައި އިން ލަވައެއް. ކާފަ ވަނީ 10 ވަރަކަށް އަހަރު ކުރިން ނިޔާވެފަ. ކާފައަކީ ނަޒީހުމެން ކުޑައިރު ވަރަށް ގިނައިން ގޮވައިގެން އުޅޭ ކޫލް މީހެއް. އެހެންވެ ކާފަގެ ވަރަށް ގިނަ ހަނދާންތައްވެސް ހުންނާނެ" މި ލަވަ އުފަންވި އަސްލު މައިގަނޑު ސަބަބު ކިޔައިދެމުން ނަޒީހު ބުންޏެވެ.\nނަޒީހު ބުނާ ގޮތުގައި އޭނާގެ ކާފަ ދިރިހުރިއިރު ކޮންމެ ދުވަހަކީވެސް އޭނާއަށް ޙާއްސަ ދުވަހެކެވެ.\n"ނަޒީހު ހިތަށްއެރި ކާފައަށް ޚާއްސަކޮށްގެން މި ލަވަ ހަދާފަ އަލްބަމަށް ލާން. އެކަމަކު ދެން ނަޒީހު ކާފަ ކަހަލަ ސްޕެޝަލް މީހެެއް ލައިފްގައި ގެއްލިފަ ހުރި ކޮންމެ މީހަކަށްވެސް މި ލަވަ ޚާއްސަވާނެ. އެހެންވެ، މި ލަވަ އެފަދަ ހުރިހާ އެންމެންނަށްވެސް ޑެޑިކޭޓްވާނެ ނަޒީފު ކާފައަށް ޚާއްސަކޮށްގެން ހެދިނަމަވެސް" ނަޒީހު އިތުރަށް ކިޔައިދެމުން ބުންޏެވެ.\nޓީވީގެ ކުރިމަތިން ނުފެނުނު ކަމުގައި ވިޔަސް އަދި ނަޒީހު އަޅުގަނޑުމެންނަށް ގެއްލުނީކީ ނޫނެވެ. އޭނާ ދަނީ ރިސޯޓް މިއުޒިކާއި ގެސްޓް ހައުސް ތަކުގައިވެސް ޝޯ ދެމުންނެވެ.\nނަޒީހުގެ ލަވައެއް އަޑުއަހާލާ ހިތުން އުޅޭ ކުދިންނަށް މިއީ އުފާވެރި ޚަބަރަކަށް ވާނެއެވެ. މާދަމާއިން ފެށިގެން ޔޫޓިބާއި "ލަވަފޮށިން" ވެސް މި ލަވަ ސްޓްރީމް ކުރެވޭނެއެވެ.


Ras Online - ހެޔޮ ގޮތުގައި ބަސް ބޭނުންކުރުމަކީ ހަމައެކަނި ބަސްވަރުންނާއި އަދީބުންގެ ކަމެއްކަމަށް ދުށުމަކީ ރަނގަޅު ގޮތެއް ނޫނެވެ.\nހެޔޮ ގޮތުގައި ބަސް ބޭނުންކުރުމަކީ ހަމައެކަނި ބަސްވަރުންނާއި އަދީބުންގެ ކަމެއްކަމަށް ދުށުމަކީ ރަނގަޅު ގޮތެއް ނޫނެވެ.\nޢަބްދުލްޢަޒީޒު ޖަމާލު އަބޫބަކުރު 20 ޖޫން 2020\nބަހަކީ އެ ބަހަކުން ވާހަކަދައްކާ އެންމެންގެ އެއްޗެކެވެ. އެއީ ވަކި މީހެއްގެ އެއްޗެއް ނޫނެވެ. ތެދުފުޅެކެވެ. ބަސް ކިޔަވައިދެއްވުމަކީ މުދައްރިސުންގެ ކަމެކެވެ. ބަހާ ބެހޭ ދިރާސާކުރައްވައި ބަހުގެ ގަވާއިދުތައް އިޞްލާޙުކުރެއްވުމަކީ ބަހަވީ ޢީލްމުވެރީންގެ ކަމަށް ވެދާނެއެވެ. ބަސްތަރައްޤީކޮށް ކުރިއަރުވައި ތަރައްގީކުރުމަކީ ކަމާ ބެހޭ ވިދާރާއެއްގެ ކަމަކަށް ވެދާނެއެވެ. އެހެންނަމަވެސް އެ ބަހަކުން މުޢާމަލާތުކުރުމަކީ އެންމެން ކުރާ ކަމެކެވެ. ކުރާން ޖެހޭ ކަމެކެވެ. ވީމާ، ހެޔޮ ގޮތުގައި ބަސް ބޭނުންކުރުމަކީ އަޅުގަނޑުމެން އެންމެންގެ ޒިންމާއެކެވެ.\nޕާކިސްތާނުގެ މަޝްހޫރު ފިލޯސަފަރު ޢައްލާމާ ޑރ. މުޙައްމަދު އިޤްބާލު (ރަޙިމަހުﷲ) ވިދާޅުވެފައިވާ ފަދައިން، އެ މީހެއްގެ މާދަރީބަސް އެ މީހަކު ދަސްކޮށް ހެޔޮ ގޮތުގައި ބޭނުންކުރާންޖެހެނީ އެއީ ހަމައެކަނި އެ މީހެއްގެ ޤައުމަށް ޓަކައެއް ނޫނެވެ. އަދި އެއީ އެ މީހެއްގެ ނަސްލަށް ޓަކައެއް ވެސް ނޫނެވެ. އެއީ ޚުދު އެމީހަކަށް ޓަކައި ވެސް ކުރުން ލާޒިމު ކަމެކެވެ. އޭނާ ވިދާޅުވެފައިވަނީ އެއީ އެ މީހެއްގެ "މަންމަންކަމާއި ބީތާންކަން ފިލުވުމަށްޓަކައި" ކުރާންޖެހޭ ކަމެއް ކަމުގައެވެ.\nކަން ހުރިމަގުމަގީ މިއީ ކަމަށް ވިޔަސް ބައެއް ބޭފުޅުން މި ހަގީގަތް ގަބޫލުކުރައްވާކަށް ބޭނުންފުޅެއް ނުވެއެވެ. ދިވެހިބަހަކީ ދަސްކުރާންޖެހޭ މާ ގިނަ ކަންތައްތަކެއް ހުރި ބަހެއް ނޫންކަމަށް ބައްލަވައި ތިމާގެ ނުކުޅެދުންތެރިކަމުގެ ބަދުނާމު ބަހުގެ ކިބައިގައި އަޅުއްވަމުން ކުރިއަށް ވަޑައިގަންނަވަނީއެވެ. ތިމަންނައަކީ ބަހުގެ ބޭފުޅެއް ނޫނޭ، ތިމަންނަގެ ދާއިރާއަކީ ބޭސްވެރިކަމޭ، އިންޖިނޭރުކަމޭ، ޤާނޫނީ މަސައްކަތޭ، ޝަރުޢީ މަސައްކަތޭ، ދީނީ މަސައްކަތޭ، ނޫސްވެރިކަމޭ ވިދާޅުވެ ކުރިއަށް ވަޑައިގަންނަވަނީއެވެ. އަދި ބަހުގެ ހަމަތަކާއި އުޞޫލުތަކަށް ބެއްލެވުމަކީ އެ ފަދަ ބޭފުޅުށްނަށް ވަރަށް "ދަށް" ކަމަކަށް ބެއްލެވެނީއެވެ. އަދި ދިވެހިބަހުން މިވެނި ވާހަކައެއް ވިދާޅުވާން އެނގިވަޑައެއް ނުގަންނަވައޭ ވިދާޅުވާން ލަދުފުޅުނުގަނެ، އެއީ ފަޚުރެއްކަމަށް ވެސް ބައްލަވަނީއެވެ. ނަމަވެސް މި ދެންނެވި (އަދި ނުދެންނެވުނަސް) ހުރިހާ ދާއިރާއެއްގެ މަސައްކަތްތެރިކަމަކީ ވެސް އިންސާނުންނާ ގުޅިފައިވާ ކަންކަމަށް ވާތީ، އެ ހުރިހައި ދާއިރާއެއްގެ މަސައްކަތްތަކުގައި ވެސް ބަހުން އިސްތިޢުމާލުކޮށް މުޢާމަލާތުކުރާން ޖެހޭނެތީ ބަހުގެ މުހިއްމުކަން ކުޑަ އެއްވެސް ދާއިރާއެއް އިންސާނީ މުޖުތަމަޢެއްގައެއް ނޯންނާނެއެވެ. ނަމަވެސް ............\nއަޅުގަނޑުމެންނަށް ކޮންމެ ދުވަހަކުހެން ފެންނަނީ މަޢުލޫމާތާއި ޚަބަރު ފަތުރުއްވާ ބޭފުޅުން މި ކަމަށް ސަމާލުކަން ނުދެއްވާ ތަނެވެ. ހުރިހާ ބޭފުޅުންނެއް ނޫނެވެ. ބައެއް ބޭފުޅުންނެވެ. ހަނޑޫ ބަސްތާއެއްގައި އެންމެ މީދާ ގުޔެއް އޮތަސް އެއީ މީދާ ގުއި ހުރި ހަނޑު ކަމަށް ބެލޭ އުޞޫލުން އެންމެ ބޭފުޅެއްގެ ފަރުވާކުޑަކުރެއްވުމުގެ ސަބަބުން އޭގެ ހިތާމައާއި ގެއްލުން އަދި ލަދުވެތިކަމާއި ބަދުނާމު އެތައް ބޭފުޅުންނެއްގެ އިސްތަށިފުޅުގައި އެޅޭ ގޮތް ވަނީއެވެ.\nދާދި ފަހުން ވެސް ނޫހެއްގައި އޮތް ޚަބަރެއްގެ ސުރުޚީއާ ބެހޭ ގޮތުން ލިޔުމެއް ލިޔެ މި މަހު 12 ވަނަ ދުވަހު އަޅުގަނޑު "ފަންވަތް" ސައިޓްގައި ޝާއިޢުކޮށްފައިވާނެއެވެ. އެއީ ޖޫން މަހު9ގައި އޮންނައިލް ނޫހެއްގައި އޮތް ޚަބަރެއްގެ ސުރުޚީއެވެ. އެ ލިޔުމުގެ ލިންކު މި ކޮލަމުގެ ތިރީގައި އެ ވަނީއެވެ.\nމިއަދު އަނެއްކާ ވެސް ލިޔާން މި ޖެހުނީ އެ ފަދަ ވާހަކައެކެވެ. އިއްޔެ (2020 ޖޫން 16 ވީ އަންގާރަ ދުވަހު) އޮންލައިން އެހެން ނޫހެއްގައި އޮތް ޚަބަރެއްގެ ސުރުޚީ ފެނުމުން ދެރަވިޔަސް ދާއިމީ އުފަލެއް އިޙުސާސްކުރެވުނެވެ. ތިން މީހަކު މަރުވި ކަން އެނގުމަކީ ހިތާމައެކެވެ. ނަމަވެސް ބޮޑު ދެބާރެއްގެ ދެމެދުގައި އޮންނަ ހަމަނުޖެހުމެއް ދާއިމީ ގޮތެއްގައި ޙައްލުވީކަން އިޙުސާސްކުރެވުނީމާ ލިބުނު އުފާ މާ ބޮޑުވިއެވެ. އެހެނީ ސަރަޙައްދަށާއި މުޅި ދުނިޔެއަށް ވެސް އެކަމުން ފައިދާ ލިބޭނެތީއެވެ.\nމި ދެންނެވި ނޫހުގައި (ކުރީ ދުވަހު ދެންނެވި ނޫސް ނޫން އެހެން ނޫހެއްގައި) އޮތް ޚަބަރުގެ ސުރުޚީގައި އޮތީ "އިންޑިއާ-ޗައިނާ ބޯޑަރުގައި ކުރިމަތިލުމެއް ހިންގާ ތިން މީހުން" މަރައިލި ވާހަކައެވެ. އެ އިމުގައި ހަމަނުޖެހުމެއް ހިންގަނީ އެންމެ ތިން މީހުންކަމާއި އެ ތިން މީހުން މަރައިލެވުނުކަން އެނގުމުން އެ ސަރަޙައްދަށް ދެން އަންނާނެ ހަމަޖެހުން ހިތަށް ވަދެ އުފާވެރިކަން އިޙުސާސްވީއެވެ.\nނަމަވެސް ޚަބަރު ކިޔައިލުމުން ދޭހަވީ މުޅިން އެހެން މާނައެކެވެ. އެ ތާނަގައި ދެ ކަމެއް ހިނގީއެވެ. ބަޔަކު ހަމަނުޖެހުމެއް ވެސް ހިންގީއެވެ. މި ހަމަނުޖެހުމުގެ ތެރޭގައި ތިން މީހަކު މަރައި ވެސް ލީއެވެ. މި ބޮޑު އޮޅުން އެރީ ދިވެހިބަހުގައި ކަންކުރި ފަރާތް އެއްގޮތްވުމާއެކު އޭނާ ކުރާ އެއް ކަމެއް އަނެއް ކަމަކާ ގުޅަމުން ގެންދިޔުމުގައި އައިބައިފިލި ޖަހާ ހަމަ ދޫކޮށްލައި، ކަމުން ނަންއިތުރު އުފައްދާން ބޭނުންކުރާ ހަމައިގެ މަތީން އެ އަކުރުގައި އާބާފިލިޖަހައިފައި އޮތީމައެވެ. މީ ކުޑަކުޑަ ވިސްނުމަކުން ރަނގަޅު ކުރެވޭނެ ކަމެކެވެ. ނަމެއްގެ ކުރިއަށް އެއާ ވިދިގެން އޮންނަ ކަމެއްގެ ފަހު އަކުރުގައި އާބާފިލި ޖެހިއްޖެ ނަމަ، އެ ކަމެއް، އެއާ ވިދިގެން އޮންނަ ނަމަކަށް އިތުރު ސިފައެއް ގެނެސްދޭ ނަންއިތުރަކަށް ބަދަލުވާކަން ގަބޫލުކުރެއްވީމާ މުޅި މައްސަލަ އަބަދާއަބަދަށް ވެސް ޙައްލުވީއެވެ.\nމި ވަރުގެ ކުޑަކުޑަ ކަމެއް ކޮށްލައިގެން މައްސަލައެއްގެ ދާއިމީ ޙައްލު ހޯދާން މަސައްކަތް ނުކުރުމަކީ ކޮން ޙިކުމަތަކަށް ޓަކައި ކޮން މަގުޞަދެއްގައި، ކޮން ބޭނުމަކު ކުރާ ކަމެއް ބާވައޭ ހިތަށް އަރައިގެން ހަމަ މި ހިޔާލު ފާޅުކޮށްލާ ހިތް ވީއެވެ. ހެޔޮ ގޮތުގައި ބަސް ބޭނުންކުރުމަކީ ހަމައެކަނި ބަސްވަރުންނާއި އަދީބުންގެ ކަމެއްކަމަށް ބައްލަވާނަމަ، މުޖުތަމައަށް މަޢުލޫމާތު ފެތުރުމުގައި ވަރަށް ބޮޑެތި އޮޅުންތައް އަރައި ނުބައި ވިސްނުންތަކެއް ވިސްނާންޖެހިދާނެތީއެވެ. އެ ކަމުގެ ސަބަބުން އިޖުތިމާޢި އަދި ޤައުމީ ކިތަންމެ މައްސަލައެއް ފެންމަތިވެދާނެތީއެވެ. ވީމާ، ހެޔޮ ގޮތުގައި ބަސް ބޭނުންކުރުމަކީ ހަމައެކަނި ބަސްވަރުންނާއި އަދީބުންގެ ކަމެއްކަމަށް ދެކެވަޑައިގަތުމަކީ ރަނގަޅު ގޮތެއް ނޫނެއް ނޫންތޯއެވެ! ވީމާ، އަޅުގަނޑުމެން އެންމެން ވެސް އަޅުގަނޑުމެންގެ ބަހަށް އިޙުތިރާމްކޮށް، ބަހުގެ އުޞޫލުތަކާ އެއް ގޮތަށް ޢަމަލުކުރުމުގެ ޢަޒުމުކަނޑައަޅަމާތޯއެވެ!


Lockdown aa khilaafuvi meehunge mahchah dhauvaa kuran fonuvaifi | Mihaaru\nމާލޭގައި ކާފިއު ހިންގާފައި ވަނިކޮށް ބޭރުގައި އުޅުނު ބަޔަކު ހުއްޓުވާފައި. -- ފޮޓޯ: މިހާރު\nލޮކްޑައުންއާ ހިލާފުވި ބައެއް މީހުންނަށް ދައުވާކުރަން ފޮނުވައިފި\n29 މެއި 2020 - 01:16 23 comments\nމާލެ ސަރަހައްދަށް އިއުލާންކޮށްފައިވާ ލޮކްޑައުންއާ ހިލާފުވެގެން ހައްޔަރުކުރި މީހުންގެ ތެރެއިން ބައެއް މީހުންގެ މައްޗަށް ދައުވާކޮށްދިނުމަށް އެދި ޕްރޮސިކިއުޓާ ޖެނެރަލްގެ އޮފީހަށް ފޮނުވާފައިވާ ކަމަށް ފުލުހުން މިރޭ ބުނެފި އެވެ.\nފުލުހުންނާއި ސިޓީ ކައުންސިލުން މިރޭ ބޭއްވި ނޫސްވެރިންގެ ބައްދަލުވުމުގައި އެސިސްޓެންޓް ކޮމިޝަނަރު އޮފް ޕޮލިސް ޑރ. އަބްދުﷲ ފައިރޫޝް، ވިދާޅުވީ ލޮކްޑައުންގެ އުސޫލުތަކާ ހިލާފުވެގެން މިހާތަނަށް 328 މީހަކު ހައްޔަރުކޮށްފައި ވާއިރު އޭގެ ތެރެއިން ދެބައިކުޅަ އެއްބަޔަށް ވުރެ ގިނަ މީހުން ވަނީ ދޫކޮށްލައިފައި ކަމަށެވެ. އަދި އޭގެ ތެރެއިން ގިނަ ބައެއްގެ މައްޗަށް ދައުވާ ކުރަން ޕްރޮސިކިއުޓާ ޖެނެރަލްގެ އޮފީހަށް ފޮނުވާފައިވާ ކަމަށް ވެސް ފައިރޫޝް ވިދާޅުވި އެވެ.\nމިހާރު ހައްޔަރުކޮށްފައި ތިބި މީހުންގެ މައްޗަށް ވެސް ދައުވާކޮށްދިނުމަށް އެދި ފޮނުވަން ނިންމައިފައިވާ ކަމަށް ފައިރޫޝް ވިދާޅުވި އެވެ.\nލޮކްޑައުންގެ އަމުރާ ހިލާފު ވުމުން ފުލުހުން ފުރަތަމަ ދެނީ ނަސޭހަތެވެ. އެއަށް ފަހު ޖޫރިމަނާ ކުރާއިރު އެވަރުން ވެސް ކުށް ތަކުރާރު ކުރާ މީހުން ހައްޔަރު ކުރެ އެވެ.\nމިހާތަނަށް ލޮކްޑައުންގެ އަމުރުތަކާ ހިލާފު ވެގެން 5،000 އަށް ވުރެ ގިނަ މީހުން ޖޫރިމަނާ ކޮށްފައިވާއިރު އެ ޖޫރިމަނާތަކަށް ލުޔެއް ދިނުމުގެ ވިސްނުން ފުލުހުން ގެންގުޅޭތޯ ނޫސްވެރިއަކު ސުވާލު ކުރުމުން ފައިރޫޝް ވިދާޅުވީ ޖޫރިމަނާކުރީ ތަކުރާރުކޮށް ނަސޭހަތް ދިނުމަށް ފަހުގައި ކުށް ތަކުރާރުކުރުމުން ކަމަށެވެ. އަދި އަމުރާ ހިލާފުވި އެތައް ބަޔަކު ހައްޔަރު ވެސް ކޮށްފައިވާއިރު ޖޫރިމަނާތަކަށް އެހެން ގޮތެއް ނިންމަން ޖެހޭ ކަމަށް ގަބޫލު ނުކުރެއްވޭ ކަމަށް ވިދާޅުވި އެވެ.\nއޭނާ ވިދާޅުވީ ފުލުހުންނަކީ ސިޔާސަތު ކަނޑައަޅާ ބައެއް ނޫން ކަމަށާއި ފުލުހުންގެ ދައުރަކީ ތަންފީޒު ކުރުން ކަމުގައި ވާތީ އެފަދަ ކަންކަމާމެދު ގޮތް ނިންމާނީ އެހެން މުއައްސަސާތަކުން ކަމަށެވެ.\nފައިރޫޝް ވިދާޅުވީ ގަވައިދާ ހިލާފަށް އަމަލުކޮށްފައިވާ ވިޔަފާރިތައް ދެނެގަނެ އެ ވިޔަފާރިތަކާ މެދު ފިޔަވަޅު އެޅުމަށް އިކޮނޮމިކް މިނިސްޓްރީއަށް ފޮނުވާފައިވާ ކަމަށެވެ. ނަމަވެސް އަދަދެއް ވިދާޅެއް ނުވެ އެވެ.\nއިތުރު ލިޔުންތައް ފުލުހުން އަބްދުﷲ ފައިރޫޝް ލޮކްޑައުން ސިއްހީ ކުއްލި ނުރައްކަލުގެ ހާލަތު ހުޅުމާލެ ވިލިމާލެ މާލެ ޕްރޮސެކިއުޓާ ޖެނެރަލް ޕީޖީ އޮފީސް


އަބޫބަކުރުގެފާނު - ވިކިޕީޑިއާ\nއަބޫބަކުރު (ރަޟިޔަﷲ އަންޙު)\nފައިލު:Tombstone of Umar.jpg\nއަބޫބަކުރުގެފާނު ފަސްދާނު ލެވިފައިވާ ތަން\nމައްކާ, ސަޢުދީ އަރަބިޔާ\n23 އޯގަސްޓް 634\nއަބޫބަކުރުގެފާނު (އަރަބިބަހުން: أبو بكر الصديق أبو بكر بن أبي قحاف) އަކީ މުސްލިމުންގެ ފުރަތަމަ ޚަލީފާއެވެ.\n1 ނަސަބު ފުޅު\n3 ހިޖުރަ ކުރެއްވުން\n4 މުޝްރިކުންގެ ދުއްތުރާއާއި، އަނިޔާވެރިކަމާ ކުރިމަތި ލެއްވުން\n6 ކުރެއްވި މަސައްކަތްތަކާއި، ކުރިމަތި ލެއްވި ހާދިޘާތައް\n7 ވިދާޅުވެފައިވާ ވިދާޅުވުންތައް\n9 އަދި އިތުރަށް ބައްލަވާލައްވާ\nނަސަބު ފުޅު[އުނިއިތުރު ގެންނަވާ]\nފުރިހަމަ ނަންފުޅަކީ ޢަބްދުﷲ ބިން ޢުޘްމާން ބިން ޢާމިރު ބިން ޢަމްރު ބިން ކަޢުބު ބިން ތައިމް ބިން މުއްރާ ބިން ކަޢުބު ބިން ލުއައްޔު (އަލް ޤުރަޝީ އައްތަމީމީ) އެވެ. ލަގަބަކީ އައްޞިއްދީޤު އެވެ. ބައްޕާފުޅަށް ޢާއްމުކޮށް ކިޔަނީ އަބޫ ޤުޙާފާ އެވެ. މަންމާފުޅަކީ (އުއްމުލް ޚައިރު) ސަލްމާ ބިންތި ޞަޚްރު ބިން ކަޢުބު ބިން ސަޢުދު (އައްތަމީމިއްޔާ) އެވެ. އެއީ ބައްޕާފުޅު އަބީ ޤުޙާފާގެ ބޮޑުބޭބެގެ ދަރިކަނބަލުންނެވެ. އުފަންވެވަޑައިގަތީ ކީރިތި ރަސޫލާ އުފަންވެ ވަޑައިގަތްތާ ދެ އަހަރާއި މަސްތަކެއް ފަހުންނެވެ. އެހެން ގޮތަކަށް ބުނާނަމަ ޢާމުލް ފީލް(އެތު އަހަރު) ގެ ދެ އަހަރާއި މަސްތަކެއް ފަހުންނެވެ. ވީމާ ބެލެވޭ ގޮތުގައި އެއީ މީލާދީން 573 ވަނަ އަހަރުގައެވެ.\nއަބޫބަކުރުގެފާނަށް ޢަތީޤު އޭ ވެސް ކިޔައެވެ. މިބަހުގެ މާނައަކީ މުއްތި ވެފައިވާ މީހާ އެވެ. މިހެން އަބޫބަކުރުގެފާނަށް ކިޔުނީ ކީރިތި ރަސޫލާ އަބޫބަކުރުގެފާނާއި މުޚާޠަބު ކުރައްވައި ކަލޭގެފާނަކީ ނަރަކައިން މުއްތިވެގެންވާ މީހެކޭ މިފަދައިން ހަދީޘް ކުރައްވާފައި ވާތީ އެވެ. އަދި ޢަތީޤު އޭ ކިޔުނީ އަބޫބަކުރުގެފާނުގެ މޫނުގެ ބުރު ސޫރަ ރީތި ކަމާއި، ހަށިގަނޑުގެ ރީތިކަމަށް ނިސްބަތް ކޮށް ކަމަށް ވެސް ބުނެވެއެވެ.\nކުރިން ވެސް ބުނިހެން އައްޞިއްދީޤު މިއީ އަބޫ ބަކުރުގެ ފާނުގެ ލަގަބެވެ. މި ބަހުގެ މާނައަކީ ތެދުކުރާ މީހާ އެވެ. މިހެން އަބޫ ބަކުރުގެ ފާނަށް ކިޔުނީ ކީރިތި ރަސޫލާ ގެންނެވި ހިދާޔަތާއި ބަސްފުޅުތައް ތެދުކޮށް އަބޫ ބަކުރުގެ ފާނު އެންމެ ފުރަތަމަ އެކަންކަން ގަބޫލުފުޅު ކުރެއްވީތީ އެވެ. ޚާއްޞަކޮށް އިސްރާއުގެ ހާދިސާ ގަބޫލުފުޅު ކުރައްވާފައި ވާތީ ކަމަށް ބުނެވެއެވެ.\nއެދުވަސްވަރު ގުރައިޝުންގެ ނުރުހުން އަބޫ ބަކުރުގެ ފާނަށް ލިބިފައި ވެއެވެ. އަބޫ ބަކުރުގެ ފާނަކީ ކީރިތި ރަސޫލާއަށް ފަހު އިސްލާމް ދީން ދުން އެންމެ މާތް މަތިވެރި އިމާމެވެ. އެއީ ފިރިހެނުންގެ ތެރެއިން އެންމެ ފުރަތަމަ އިސްލާމް ދީން ގަބޫލު ފުޅު ކުރެއްވި ބޭފުޅާއެވެ. އެއީ ހިޖުރައިގެ ދަތުރުގައި ކީރިތި ރަސޫލާގެ ރަފީޤު ނުވަތަ ބައިވެރިޔާ އެވެ.\nއަބޫ ބަކުރުގެ ފާނަކީ ގުރައިޝުންގެ ބޮޑުންގެ ތެރޭގައި ހިމެނޭ ވިސްނުން ތޫނު ބޭފުޅެކެވެ. ވަރަޤަތު ބިން ނައުފަލްއާއި އަދި ކުރިން ބާވައި ލެއްވުނު ފޮތްތައް ދަންނަ ޢިލްމުވެރިންގެ ކިބައިން ޢަރަބިންގެ ރަށްތަކަށް ރަސޫލަކު ފޮނުއްވާނޭ ކަމުގެ ޚަބަރު އަބޫ ބަކުރުގެ ފާނަށް ވެސް އޮތީ އަޑުއިވިފައެވެ. އަދި މިބުނި ރަސޫލަކު ފޮނުއްވާނޭ ކަން ޔަމަނަށް ކުރެއްވި ދަތުރެއްގައި ބައްދަލުވި ޝޭޚެއްގެ ކިބައިން ވެސް އޮތީ ޔަގީން ވެފައެވެ. މިބުނި ޝޭޚް އަންނަން އުޅޭ ނަބިއްޔާއާއި، އެ ނަބިއްޔާގެ ކިބައިގައި ހުންނާނޭ ސިފަތަކާއި ބެހޭގޮތުން އަބޫ ބަކުރުގެ ފާނުގެ އަރިހުގައި ވާހަކަ ދައްކަވާފައި ވެއެވެ.\nމިބުނި ދަތުރުން އަބުރައި މައްކާ އަށް ވަޑައިގެންނެވި ހިނދު ގުރައިޝުންގެ ބޮޑުންގެ ބަޔަކު އަބޫ ބަކުރުގެ ފާނުގެ އަރިހަށް ގޮސް އަބޫ ޠާލިބުގެ ދަރިކޮޅުން ޔަތީމަކު ރަސޫލު ކަމުގައި ފޮނުއްވައިފި ކަމުގެ ވާހަކަ އެބަ ދެކެވޭ ކަމުގައި ދެންނެވި އެވެ. އެހިނދު އަބޫ ބަކުރުގެ ފާނު ކީރިތި ރަސޫލާގެ އަރިހަށް ވަޑައިގެން އެޚަބަރާއި ބެހޭގޮތުން ސުވާލު ކުރެއްވި އެވެ. އަދި ކީރިތި ރަސޫލާ އެކަން ހިގައި ދިޔަގޮތް އަބޫ ބަކުރުގެ ފާނަށް ދަންނަވައި އިސްލާމް ދީނަށް ވަނުމަށް ދަޢުވަތު ދެއްވި އެވެ. އެހިނދު އަބޫ ބަކުރުގެ ފާނު އިސްލާމް ދީން ގަބޫލު ކުރެއްވި އެވެ. އެހެން ކަމުން ކުރިން ވެސް ބުނިހެން މުސްލިމުންގެ ތެރެއިން ފުރަތަމަ އިސްލާމް ދީން ގަބޫލު ކުރެއްވި ބޭފުޅަކީ އަބޫ ބަކުރުގެ ފާނެވެ.\nމާތް ﷲ އެކަލާންގެ ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް އަށް މައްކާ ދޫކުރައްވައި މަދީނާއަށް ހިޖުރަ ކުރެއްވުމަށް އިޛުނަ ދެއްވި ހިނދު ކީރިތި ރަސޫލާ އެކަލޭގެފާނުގެ އަޞްޙާބުންނަށް މަދީނާ އަށް ހިޖުރަ ކުރެއްވުމަށް އަމުރު ކުރެއްވި އެވެ. އަދި އަބޫ ބަކުރުގެ ފާނު ވެސް ކީރިތި ރަސޫލާގެ އަރިހުން މައްކާއަށް ހިޖުރަ ކުރެއްވުމަށް އެދި އިޛުނައަށް އެދި ވަޑައިގަތެވެ. އެހިނދު އަބޫ ބަކުރުގެ ފާނާއި މުޚާޠަބު ކުރައްވައި ކީރިތި ރަސޫލާ ހަދީޘް ކުރައްވާފައިވަނީ އެކަލާންގެ ތިބާއާއެކު ވަޑައިގަންނަވާނޭ ބައިވެރިއަކު ކަނޑައަޅުއްވަންދެން އަވަސްވެ ވަޑައި ނުގެން މަޑު ކުރައްވާށެވެ މިފަދައިންނެވެ.\nއެއަށްފަހު ޖިބްރީލްގެ ފާނު ވަޑައިގެން ގުރައިޝުންގެ ބަޔަކު ކީރިތި ރަސޫލާ ގަތުލު ކުރައްވަން އުޅޭ ކަމުގެ ޚަބަރު ދެއްވި އެވެ. އަދި އެރޭ މައްކާގައި ރޭ ނުކުރައްވައި ހިޖުރައަށް ނިކުމެ ވަޑައިގަތުމަށް އަމުރު ކުރެއްވި އެވެ. އަދި ކީރިތި ރަސޫލާގެ ގެކޮޅުން ހިޖުރައަށް ނިކުމެ ވަޑައިގެންނެވި އެވެ. އޭރު ގުރައިޝުންގެ ތެރެއިން ބަޔަކު ކީރިތި ރަސޫލާގެ ގެކޮޅު ވަށައިގެން ހިގަހިނގާ ތިއްބެވި އެވެ. ނަމަވެސް މާތް ﷲގެ ކުޅަދުން ވަންތަ ކަމުން އެމީހުންގެ ލޯތަކަށް ކީރިތި ރަސޫލާ ފަރުދާ ކުރެއްވި އެވެ. ކީރިތި ރަސޫލާ ވެލިމުށެއް ނަންގަވައި އެމީހުންގެ ބޮލަށް ބުރުއްސަވާ ލެއްވި އެވެ. ނަމަވެސް އެމީހުންނަކަށް އެކަމެއް ނޭގެއެވެ.\nއެއަށްފަހު ކީރިތި ރަސޫލާ އަބޫ ބަކުރުގެ ފާނުގެ ގެކޮޅަށް ވަޑައިގެންނެވި އެވެ. އަބޫ ބަކުރުގެ ފާނު އަވަހާރަ ލައްޕަވާފައި ވަނިކޮށް ހޭލައްވައި، ހިޖުރައަށް ނިކުމެ ވަޑައިގަތުމަށް މާތްﷲ އަމުރު ކުރައްވައިފި ކަމުގެ ޚަބަރު އަބޫ ބަކުރުގެ ފާނަށް ދެއްވި އެވެ. ޢާއިޝަތުގެ ފާނު ވިދާޅުވަނީ އެހިނދު އަބޫ ބަކުރުގެ ފާނު އުފަލުން ގޮސް ލޮލުން ކަރުނަ ފޭދުނު ތަން ތިމަން ދުށީމެވެ.\nކީރިތި ރަސޫލާއާއި އަބޫ ބަކުރުގެ ފާނު ހިޖުރައަށް ނިކުމެ ވަޑައިގެން ޘައުރު ފަރުބަދައިގެ ހޮހަޅައިގައި ފިލާ ވަޑައިގެން ތިއްބެވި އެވެ.3ދުވަސް ވަންދެން ހޮހަޅައިގައި ތިއްބެވުމަށްފަހު ނިކުމެ ވަޑައިގެން ހިޖުރައިގެ ދަތުރު ކުރިއަށް ގެންދިއުމަށް ފެއްޓެވި އެވެ. މަދީނާއަށް ވަޑައިގެންނެވޭނޭ މަގު އަބޫ ބަކުރުގެ ފާނަށް އެގިވަޑައި ގަންނަވައެވެ. މަދީނާއަށް ވަޑައިގެންނެވި މަގުމަތީގައި ތަފާތު މީހުންނާއި ބައްދަލުވެ ލެއްވި އެވެ. އަދި ބައެއް މީހުން އަބޫ ބަކުރުގެ ފާނުގެ އެކުވެރިއަކަށް ހުންނެވި ބޭފުޅާ އާއި ބެހޭގޮތުން ސުވާލު ކުރިއެވެ. އެހިނދު އަބޫ ބަކުރުގެ ފާނު ވިދާޅުވެފައިވަނީ އެއީ ހިދާޔަތުގެ މަގަށް ގޮވާލާ މީހާ އެވެ.\nކީރިތި ރަސޫލާއާއި އަބޫ ބަކުރުގެ ފާނު މަދީނާއަށް ވަޑައިގަތް ހިނދު މަދީނާގެ ރައްޔިތުން އެކަމާ އުފާފާޅުކޮށް ހެދިއެވެ. މުހާޖިރީންނާއި، އަންޞާރީން މަދީނާގެ ބިމުން ކީރިތި ރަސޫލާއާއި، އަބޫ ބަކުރުގެ ފާނަށް ވަރަށް ހޫނު މަރުޙަބާއެއް ކިޔާފައި ވެއެވެ. އުފާވެރިކަމުގެ މަދަޙައާއި ޅެންތަކާއި ލަވަތައް އެދުވަހު މަދީނާގެ އަހުލުވެރިން ކިޔާފައި ވެއެވެ. އޭގެ ތެރެއިން މަޝްހޫރު އެއް ޅެމަކީ ޠަލަޢަލް ބަދުރު ޢަލައިނާ... މިޢިބާރާތުން ފަށާފައިވާ ޅެމެވެ.\nމުޝްރިކުންގެ ދުއްތުރާއާއި، އަނިޔާވެރިކަމާ ކުރިމަތި ލެއްވުން[އުނިއިތުރު ގެންނަވާ]\nއަބޫ ބަކުރުގެ ފާނަކީ ގުރައިޝުންގެ ތެރޭގައި ހައިބަތާއި މަތިވެރި މަގާމް ލިބިފައިވާ ބޭފުޅަކަށް ވުމުން އާދައިގެ މުސްލިމުންނަށް މުޝްރިކުންގެ ފަރާތުން ކުރިމަތިވި، އުދަގުލާއި، ދުއްތުރާތައް އަބޫ ބަކުރުގެ ފާނަށް ލިބި ވަޑައިގެންފައެއް ނުވެއެވެ. ނަމަވެސް މުޅިން އެމީހުންގެ އުދަގޫތަކުން މިންޖު ވެފައެއް ވެސް ނުވެއެވެ. އެއްދުވަހަކު ކީރިތި ރަސޫލާ ގެފުޅަށް ވަޑައިގެންނެވި ހިނދު މުޝްރިކުން ކީރިތި ރަސޫލާ ވަށާލި އެވެ. އަދި ކީރިތި ރަސޫލާގެ އިހާލާއި ބެހޭގޮތުން ސުވާލު ކުރެއްވި އެވެ. ކީރިތި ރަސޫލާ ތެދުބަހުން ޖަވާބު ދެއްވުމުން މުޝްރިކުން ކީރިތި ރަސޫލާގެ ވަށައިގެން ތަޅާ އަނިޔާ ކުރަން ފެށިއެވެ. މިޚަބަރު އަބޫ ބަކުރުގެ ފާނަށް ލިބުމުން ގެފުޅަށް ވަޑައިގެން ވިދާޅު ވިއެވެ. ކަލޭމެންނަށް ހަލާކު ހުއްޓެވެ. ﷲ އީ ތިމަންގެ ކަލާންގެ ކަމުގައި ބުނާ މީހަކު ތިޔަބައިމީހުން ތިޔަ ގަތުލު ކުރަނީ ހެއްޔެވެ؟. އެހިނދު މުޝްރިކުން ކީރިތި ރަސޫލާ ދޫކޮށް އަބޫ ބަކުރުގެ ފާނަށް އަނިޔާ ކުރަން ފެށިއެވެ. އަބޫ ބަކުރުގެ ފާނުގެ އަހުލު ބައިތުން އައިސް އަބޫ ބަކުރުގެ ފާނު ގެންދަވަންދެން މުޝްރިކުން އަނިޔާ ކުރިއެވެ. އަބޫ ބަކުރުގެ ފާނުގެ ހަގީގީ ސޫރަ އެއަނިޔާގެ ސަބަބުން ގެއްލިގެން ދިޔަކަމަށް ވެއެވެ.\nކީރިތި ރަސޫލާގެ ޙަޔާތުގައި ކުރިމަތި ލެއްވި ޖިހާދު ތަކާއި، އެކި ކަންކަމުގައި ޞާހިބެއްގެ ގޮތުން އެންމެ އަރިހުގައި ހުންނެވި އެއް ބޭފުޅަކީ އަބޫ ބަކުރުގެ ފާނެވެ. ބަދުރު ހަގުރާމައިގައި ކީރިތި ރަސޫލާގެ އަރިހުގައި ބައިވެރިވެ ވަޑައިގެންނެވި އެވެ. ހަގުރާމަ ހިގަމުންދާނޭ ގޮތް ބެއްލެވުމަށް ފޭލިގެއެއް ފަދަ ތަނެއް ބިނާކުރެއްވުމަށް ކީރިތި ރަސޫލާއަށް ލަފާ ދެއްވި އެވެ. އުޙުދު ހަގުރާމަ އާއި ޚަންދަޤު ހަގުރާމައިގައި ވެސް ބައިވެރިވެ ވަޑައިގެންނެވި އެވެ. ޞުލްޙުލް ހުދައިބިއްޔާގެ އެއްބަސްވުމުގައި ވެސް ބައިވެރި ވަޑައިގެންފައި ވެއެވެ. ތަބޫކު ހަގުރާމަައިގައި މުސްލިމުންގެ ސަފުގައި އިސްލާމީ ދިދަ އުފުއްލެވީ ވެސް އަބޫބަކުރުގެ ފާނެވެ. އަދި ޙުނައިނު ހަގުރާމައިގައި ވެސް ބައިވެރިވެ ވަޑައިގެންނެވި އެވެ.\nކުރެއްވި މަސައްކަތްތަކާއި، ކުރިމަތި ލެއްވި ހާދިޘާތައް[އުނިއިތުރު ގެންނަވާ]\nވަރަށްގިނަ މަސައްކަތްތަކާއި ކަންތައްތައް އިސްލާމް ދީނުގެ މަގުގައި އަބޫ ބަކުރުގެ ފާނު ކުރައްވާފައި ވެއެވެ. އޭގެ ތެރޭގައި އަންނަނިވި ކަންތައްތައް ފާހަގަ ކޮށްލެވެއެވެ.\nﷲ ގެ މަގުގައި ވަރަށް ގިނަ މުދަލާއި ފައިސާ ހޭދަ ކުރެއްވި އެވެ. ކީރިތި ރަސޫލާ ހަދީޘް ކުރައްވާފައި ވެއެވެ. އަބޫ ބަކުރުގެ ފާނުގެ މުދަލާއި ފައިސާއިން މަންފާކުރި ވަރަށް އެހެން މީހެއްގެ މުދަލާއި ފައިސާއިން ތިމަން ކަލޭގެ ފާނަށް މަންފާއެއް ނުވެއެވެ. އެހިނދު އަބޫ ބަކުރުގެ ފާނުގެ ލޮލުން ކަރުނަ ފޭދި ވިދާޅު ވިއެވެ. އޭ ﷲ ގެ ރަސޫލާއެވެ. އަޅާއާއި، އަޅާގެ މުދާ އެއީ ތިބާ ނޫން އެހެން މީހެއްގެ އެއްޗެއް ހެއްޔެވެ؟. އަބޫ ބަކުރުގެ ފާނުގެ ފައިސާއިން7އަޅުން މިނިވަންކޮށް އިސްލާމް ކުރެއްވި އެވެ. އޭގެ ތެރޭގައި ބިލާލް ބިން ރިބާޙް އަދި ޢާމިރު ބިން ފުހައިރާ ފަދަ ބޭފުޅުން ހިމެނެއެވެ.\nކީރިތި ރަސޫލާ ސުވަރުގެ ވަޑައިގަތުމުން މީސްތަކުންގެ މެދުގައި ފިތުނައާއި ޚިޔާލު ތަފާތު ވުންތައް އުފެދިގެން ދިޔައެވެ. އެހިނދު ޢުމަރުގެ ފާނު ވިދާޅު ވިއެވެ. ހަމަ ކަށަވަރުން ﷲގެ ރަސޫލާ ސުވަރުގެ ވަޑައެއް ނުގަންނަވައެވެ. އަދި އެހެން ކިޔައިގެން ވާހަކަ ދަައްކާ މީހެއް ނަމަ އެމީހެއްގެ ގައިގައި ތިމަން މިކަނޑިން ޖަހާ ހުށީމެވެ. އެހިނދު އަބޫ ބަކުރުގެ ފާނު ވިދާޅުވިއެވެ. އޭ މީސްތަކުންގެ ތެރެއިން މުޙައްމަދުގެ ފާނަށް ތަބާވީ މީހުންނޭވެ. ހަމަކަށަވަރުން މުޙައްމަދުގެ ފާނު ސުވަރުގެ ވަޑައިގެންފި އެވެ. އަދި މާތްﷲ އަށް ތަބާވެ އެކަލާންގެ އަށް އަޅުކަންކުރާ އަހުލުވެރީންނޭވެ. ހަމަކަށަވަރުން މާތްﷲއީ ދާއިމަށް ދިރި ދެމިވޮޑިގެންވާ ރަސްކަލާންގެ އެވެ.\nޚަލީފާ ކަމުގެ ކުރީކޮޅު އިސްލާމްދީނާއި ދެކޮޅުވެ، ބައެއް ގަބީލާތަކުގެ މީހުން މުރުތައްދުވެގެން ދިޔަ މައްސަލަ ފެންމަތިވެގެން އައެވެ. ބައެއް ގަބީލާ ތަކުގެ މީހުން ޒަކާތުގެ ފައިސާ ދެއްކުމަށް އިދިކޮޅު ހަދަމުން ގެންދިޔައެވެ. އެހިނދު އަބޫ ބަކުރުގެ ފާނު އެމީހުންނާއި ހަގުރާމަ ކުރެއްވުމަށް ލަޝްކަރެއް ތައްޔާރު ކުރައްވައި އިސްވެ ހުންނަވައިގެން ނިކުމެ ވަޑައިގަތުމަށް ނިންމެވި އެވެ. ނަމަވެސް ޢަލީގެ ފާނުގެ އެދި ލެއްވުމަށް އަބޫ ބަކުރުގެ ފާނުގެ ބަދަލުގައި ޚާލިދު ބިން ވަލީދު ވެރިއަކަށް އިސްކުރެއްވި އެވެ. އަދި ޚާލިދު ބިން ވަލީދު އިސްވެ ހުންނަވައިގެން އަސަދު އަދި ފިޒާރާ ދަރިކޮޅުގެ މީހުންގެ ތެރެއިން މުރުތައްދުވި މީހުންނާއި ހަގުރާމަ ކުރެއްވި އެވެ. އެއަަށްފަހު ޔަމާމާ އަށް ވަޑައިގެން މުސައިލިމާ ބިން ޚަޞްރު އާއި ހަގުރާމަ ކޮށް ޙަނީފާ ދަރިކޮޅު ގެ މައްޗަށް ނަޞްރު ހޯއްދެވި އެވެ. އަދި މުސައިލިމާ ގަތުލު ކުރެއްވި އެވެ. އެއަށްފަހު ރޫމީންނާއި ކުރި ޔަރުމޫކް ހަގުރާމައިގައި ވެސް ނަޞްރު ހޯއްދެވިއެވެ.\nޚަލީފާ ކަމަށް އިސްވެ ވަޑައިގަތީ ހިޖުރައިން 11 ވަނަ އަހަރު ކީރިތި ރަސޫލާ ސުވަރުގެ ވަޑައިގަތުމަށް ފަހު ގައެވެ. އަޖަލު ޖެހެން ކައިރިވެއްޖެކަން އިހްސާސް ވުމުން ޢުމަރުގެ ފާނު ޚަލީފާ ކަމަށް އިސްކުރެއްވުމަށް ސިއްރިޔާތުގައި ޞަހާބީންނާއި މަޝްވަރާ ކުރެއްވި އެވެ. އަދި ގިނަ ބަޔަކު އެކަމާ އެއްބަސްވެ ވަޑައިގަތެވެ.\nވިދާޅުވެފައިވާ ވިދާޅުވުންތައް[އުނިއިތުރު ގެންނަވާ]\nއަބޫ ބަކުރުގެ ފާނު ވިދާޅުވެފައި ވެއެވެ. ދުނިޔޭގެ ޒީނަތްތެރި ކަމުގެ ތެރެއިން ކަމަކަށް އިންސާނާ ބޮޑާވެ ގަނެއްޖެ ނަމަ އެބޮޑާކަން ދޫކޮށްލަންދެން އެމީހެއްގެ މައްޗަށް ﷲ ގެ ރުހިވޮޑި ގަތުން ނުވެއެވެ.\nދުނިޔެ ދޫކުރެއްވުމުގެ ކުރިން ޢުމަރުގެ ފާނާއި މުޚާތަބުކޮށް ވިދާޅު ވިއެވެ. އޭ ޢުމަރު އެވެ. ރަސޫލާގެ އަޞްޙާބީންގެ ވެރިއެއްގެ ގޮތުގައި އަހަރެން ކަލޭގެ ފާނު ކަނޑައަޅައިފީމެވެ. ހަމަކަށަވަރުން މާތް ﷲ ރޭގަނޑު ކުރައްވަން ކަނޑައަޅުއްވާފައިވާ ކަމެއް ދުވާލު ގަބޫލު ނުކުރައްވަތެވެ. އަދި ދުވާލު ކުރަންވަން ކަނޑައަޅުއްވާފައިވާ ކަމެއް ރޭގަނޑު ގަބޫލު ނުކުރައްވަތެވެ. ފަހެ ގިޔާމަތް ދުވަހުން އެމީހެއްގެ ތިލަފަތް ބަރުވާހުށީ ޙައްގަށް ތަބާވެ، ހެޔޮ ޢަމަލުތައް ގިނަ ކުރުމުންނެވެ. އަދި ބާޠިލް ކަންކަމާއި ނުބައި ކަންކަމަށް ތަބާވީ މީހުންގެ ތިލަފަތް އެދުވަހުން ލުއިވާ ހުއްޓެވެ....\nއަވަހާރަވީ ހިޖުރައިން 13 ވަނަ އަހަރުގެ ޖުމާދިލް އާޚިރާ މަހުގައެވެ. އަވަހާރަވީ ހުކުރު ދުވަހެއްގައި ކަމަށް ބުނެވެއެވެ. އެހެން ރިވާޔަތެއްގައި ބުނެވެނީ އަންގާރަ ދުވަހެއްގައި ކަމަށެވެ. އަބޫ ބަކުރުގެ ފާނުގެ މައްޗަށް އިސްވެ ކަށު ނަމާދު ކުރެއްވީ ޢުމަރުގެފާނެވެ. އަބޫބަކުރުގެފާނުގެ އަވަހާރަވީ ރަސޫލާއަށްވުރެ2އަހަރާއި ދެތިން މަސް ފަހުންނެވެ. އުފަންވެ ވަޑައިގަތީ ވެސް2އަހަރާއި ދެތިން މަސް ފަހުންނެވެ.\nއަވަހާރަވީ އިރު އުމުރުފުޅަކީ 63 އަހަރެވެ. ކީރިތި ރަސޫލާ އަވަހާރަވީ އިރުވެސް އުމުރުފުޅަކީ ވެސް 63 އަހަރެވެ. ޚަލީފާކަން2އަހަރާއި3މަހާއި ދުވަސްކޮޅެއް ވަންދެން ކުރައްވާފައި ވެއެވެ.\nޚުލަފާއުއް ރާޝިދޫންގެ ޚިލާފަތު\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ6އެޕްރީލް 2021، 17:25 ގައެވެ.


Makeup ge sababun moonu ge surgery eh hadhan ulhunu massala...\nބިއުމޮންޓް ރޯޔަލް އޯކް ހޮސްޕިޓަލް\nމޭކަޕްއެއްގެ ސަބަބުން މޫނުގެ ސަރޖަރީއެއް ހަދަން އުޅުނު މައްސަލަ ފެންމަތިވެއްޖެ\nފަރުވާ ހޯދުމަށް ދިޔައީ ޕެނިކް އެޓޭކެއް ޖެހިގެން\nބިއުމޮންޓް ރޯޔަލް އޯކް ހޮސްޕިޓަލްގެ ބަހެއް ނުލިބޭ\nކ. މާލެ |3އޮކްޓޯބަރ 2019 | ބުރާސްފަތި 13:24 | 9,174\nޖޭ ފިއަރޒް ނަމަކަށް ކިޔާ އަންހެން މީހާ - ޓްވިޓަރ\nހެލޮވީންގެ ފޮޓޯ ޝޫޓަކަށް މޭކަޕް ކުރަނިކޮށް ޕެނިކް އެޓޭކެއްޖެހި ހޮސްޕިޓަލަށް ފަރުވާ ހޯދުމަށް ދިޔަ އަންހެނެއްގެ މޫނުގެ ސަރޖަރީއެއް ކުރަން އުޅުނު މައްސަލަ ފެންމަތިވެއްޖެއެވެ.\nމިހާދިސާ ހިނގީ އެމެރިކާގެ މިޗިގަންގައެވެ. ފޮކްސް ނިއުސްގައި ބުނެފައިވަނީ އެއަންހެން މީހާ ހެލޯވީން ފޮޓޯ ޝޫޓަކަށް މޭކަޕް ކުރަނިކޮށް ކުއްލިއަކަށް ޕެނިކް އެޓޭކެއް ޖެހުމުން ހޮސްޕިޓަލްގެ އެމަޖެންސީގައި އަށް ދިއުމުން އޭނާގެ މޫނުގެ އެއްބައި ވަރަށް ބޮޑަށް ހަލާކުވެފައިވާ ކަމަށްބުނެ، މޫނުގެ ސަރޖަރީއެއް ހެދުމަށް އަވަސްވެ ގަތް ކަމަށެވެ.\nޖޭ ފިއަރޒް ނަމަކަށް ކިޔާ މިއަންހެން މިހާއާއި ހަވާލާދީ ބައެއް ރިޕޯޓުތަކުގައި ބުނެފައިވަނީ، މޫނުމަތީގައި ހުރީ މޭކަޕްކަން ނޭނގޭނެ ކަމަށް އުންމީދު ނުކުރާ ކަމަށާއި، ނަމަވެސް އެކަމަށް ފަރުވާ ދޭން ފެށުމުން އެއީ މޭކަޕްކަން ޑޮކްޓަރުންނަށް ނޭނގޭކަން ޔަގީންވި ކަމަށެވެ. އަދި އެއީ ފޭކް ކަމަށާއި، ފަރުވާ ހޯދުމަށް އައީ ޕެނިކް އެޓޭކަށް ކަމަށް ބުނެފައިވާ ކަމަށެވެ.\nބިއުމޮންޓް ރޯޔަލް އޯކް ހޮސްޕިޓަލްގައި ހިނގި މިހާދިސާއާ ބެހޭ ގޮތުން އެހޮސްޕިޓަލުން ވަނީ ބަހެއް ބުނަން ދެކޮޅު ހަދާފައެވެ. ނަމަވެސް ހޮސްޕިޓަލުން ނެރެފައިވާ ސްޓޭޓްމެންޓްގައި ބުނެފައިވަނީ އެމަޖެންސީ ރޫމްއަކީ ކުޅިވަރު ކުޅޭ ތަނެއް ނޫން ކަމަށާއި، ބައިވަރު ސީރިއަސް ކޭސްތަކެއް ހޭންޑަލް ކުރާ ތަނެއް ކަމަށެވެ.


ކޮވިޑް-19 އަށް ފަރުވާދެމުން ދިޔަ ދިވެއްސަކު ނިޔާވެއްޖެ – DhiDaily\nކޮވިޑް-19 އަށް ފަރުވާދެމުން ދިޔަ ދިވެއްސަކު ނިޔާވެއްޖެ\nކޮވިޑް-19 އަށް ފަރުވާދެމުން ދިޔަ ދިވެއްސަކު ފަރުވާދިނުމަށް ހުޅުމާލޭގައި ޤާއިމްކޮށްފައިވާ މެޑިކަލް ފެސިލިޓީގައި ނިޔާވެއްޖެ އެވެ.\nމަޢުލޫމާތު ލިބިފައިވާ ގޮތުން ކޮވިޑް-19 އަށް ފައްސިވެގެން ފަރުވާ ހޯދަމުން ދަނިކޮށް ނިޔާވެފައި ވަނީ އުމުރުން ދުވަސްވީ ފިރިހެނެކެވެ. 60 އަހަރުގެ އެ މީހާ މަރުވީ ފަތިސް ނަމާދަށް ހުއްޓައި ވެއްޓުމުން ޑޮކްޓަރުންނާއި ނަރުހުން އެ ކޮޓަރި އަށް ވަދެ ފަރުވާދެމުން ދަނިކޮށް ކަމަށެވެ.\nމިއަދު އިތުރު މީހަކު ކޮވޮޑް-19 އަށް ފަރުވާދެމުން ދަނިކޮށް ނިޔާވުމާއެކު، ރާއްޖެއިން މިހާތަނަށް މި ބަލީގައި ނިޔާވި މީހުންގެ އަދަދު ވަނީ 28 އަށް އަރާފައެވެ. އޭގެތެރޭގައި ހިމެނެނީ 23 ދިވެއްސަކާއި ފަސް ބިދޭސީއެކެވެ.\nރާއްޖެއަށް ކޮވިޑް-19 ގެ ނުރައްކާ، ފާއިތުވެދިޔަ ދުވަސްތަކުގައި އަންނަނީ އިންތިހާއަށް ބޮޑުވަމުންނެވެ. މިގޮތުން މި ބައްޔަށް ރާއްޖެއިން ފައްސިވާ މީހުންގެ އަދަދު ވަނީ ހިފެހެއްޓުމެއް ނެތި އިތުރުވާން ފަށާފައެވެ.\nރާއްޖެއިން މިހާތަނަށް ޖުމްލަ 6912 މީހަކު ކޮވިޑް-19 އަށް ފައްސިވެފައި ވާއިރު، އެގެތެރޭގައި އިއްޔެ ފައްސިވީ ކަމަށް ރެކޯޑް ކުރެވުނު 133 މީހަކުވެސް ހިމެނެއެވެ.


Media Thah Joorimanaa Kureveyne Gavaidheh Hedhumakee Media Thakah Birudhehkumuge Feshun: Idhikolhu - Vaguthu\nޖުލައި 11, 2020 17:13\nއެއްވެސްކަމެއް ހިތުހުރިގޮތަކަށް ކުރަން ދޫކޮށްލުމަކީވެސް ކުށެއް. ޖޫރުމަނާ ކުރެވެންވެސް ޖެހޭނެ. ޤަވާއިދެއްވެސް އޮންނަން ޖެހޭ! މައްސަލައަކީ އިޚްލާސްތެރި ކަމެއްނެތި ކަންކުރާތީ.\nއިދިކޮޅުގަ ތިބޭ ބައެއްގެ މައްސަލައަކީ ކޮންމެކަމެއްގަވެސް ދޭތެރެ ޖައަސަން އުޅޭރތީ. ފިތުނަ އުފައްދަން އުޅޭތީ. ދަނޑިވަޅުގެ ބޭނުން ހުތުރުކޮށް ބޭނުްނ ކުރާތީ\nޖުލައި 11, 2020 17:19\nމިވެސް ދެން ބަސްބުނަން ބަޔެއްތަ؟\nޖުލައި 11, 2020 20:39\nއެއީ ކީއްވެ؟ ލާދީނީ ނުވިއްޔާ މި ގައުމުގަ މިހާރު ބަހެއްވެސް ނުބުނެވެނީތަ؟\nޖުލައި 11, 2020 18:43\nރާއްޖެ ޓީވީ އެކި ފަހަރު މަތިން ޖޫރިމަނާކުރި ކަން ހަނދާން ނެތުނީބާ ޕީޕީއެމް!؟ އެމީހުން މަގުތައް މަތީގަ ޓީޝާޓު ވިއްކައިގެން ޖޫރިމަނާގެ އަދަދު ދައްކާ ނިންމި. ކުރީގެ ސަރުކާރު ކުރަން ފެށި ކަމެއް ތީ މީޑިޔާތަކަށް ބިރުދައްކާ ޕްރެސް ކޮންފެރެންސްތަކުން ބައެއް މީޑިޔާތައް ބޭރުކޮށް ހެދުން .\nޖުލައި 11, 2020 20:35\nބުއްދިގޯސް ކުދިންކޮޅެއްހެން ހީވަނީ\nޖުލައި 11, 2020 22:21\nބައެއްގެ ވެރިކަމުގަ އިންދާފަހުރި ރުއްގަސް ކަޑާ މީޑިއާ ސްޓޭޝަން ތަކުގައި ހުޅުޖެހުމަކީ ކޮންބަޔަކަށް ބިރުވެރިކަން ދައްކަން ކުރި ކަމެއްތަ ؟\nޖުލައި 12, 2020 16:16\nކަލޭމެން ރަގާޅު ތިހެންކިޔަން....ކާލޭމެން ވެރިކަމުގައި އަހަރުމެންނަށް ދަސްކޮށްދިން ކަމެއްދޯ..ދެންކީކޭކިޔާކަށް!\nޖުލައި 13, 2020 09:58\nމަންމާފުޅު އަދުރޭމެން ސަރުކާރުގަ މީޑިޔާތަކާ ޓީވީ ޗެނަލްތައް މަތިމައްޗައް ޖޫރިމާނާކުރިއިރު މިބައިގަނޑު ކޮބައިތޯ؟؟


Divyanka acting ge dhaira ah vehdhy gadhakamun\nދިޔައީ ރަށްޓެއްްސެއް އޮޑިޝަންދޭތީ ހިތްވަރުދޭން އެކަމަކު ރޯލް ލިބުނީ އަހަންނަށް: ދިވްޔަންކާ\n10 ޖޫން 2021 - 09:11:46\nޓީވީ ސީރީސް “ޔޭހޭ މޮހައްބަތޭން” މަޝްހޫރުވި ދިވްޔަންކާ ޓްރިޕާތީ އަކީ ހިންދީ ޑްރާމާތައް ބަލާ ފަރާތްތަކަށް އާ މޫނަކަށް ނުވާނެއެވެ. ޓީވީ އިންޑަސްޓްރީގައި މިވަގުތު ހުރި އެންމެ މަޝްހޫރް ދިވްޔަންކާ ވަނީ އޭނާ އެކްޓުކުރަން ފެށިގޮތް ކިޔާދީފައެވެ.\nދިވްޔަންކާ ބުނީ އޭނާ ދިޔައީ ރަށްޓެއްސަކު ޝޯއަކުން ޖާގައެއް ބޭނުންވެގެން އުޅޭތީ އެދުވަހު ރަށްޓެހި ކުއްޖާ އޮޑިޝަންދޭން ހަމަޖެހިފަ އޮތުމުން އޭނާގެ އެދުމަކަށް އޭނާއަށް ސަޕޯޓުކުރުމަށްޓަކައި ކަމަށެވެ.\nއެހެންނަމަވެސް އެތަނުގަައި އެވަގުތު ތިބި ޑައިރެކްޓަރުން ސްކުރިޕްޓް ދިނީ އޭނާ އަތަށް ކަމަށާއި، އަދި ސްކްރިޕްޓު ކިޔުމަށް އެދުނު ކަމަށެވެ. އޭނާ އެ ސްކުރިޕްޓް ކިޔާ ނިންމާލުމުން އެ ރޯލް ވަގުތުން ދިވްޔަންކާއަށް ލިބުނުކަމަށް އޭނާ ކިޔައިދިނެވެ.\nދިވްޔަންކާ ބުނީ އޭނާ ހުރީ އެެއްވެސް ވަރަކަށް އެކަހަލަ ކަމަކަށް ރެޑީވެގެން ނޫން ކަމަށާއި، އެހެންކަމުން އެކަމާއި ދެކޮޅު ހެދިނަމަވެސް މާދަމާ ޝޫޓިންއަށް މިވެނި ގަޑިޔަކަށް އަންނާށޭ ބުނުމަށްފަހު އެތަނުން ފޮނުވާލީ ކަމަށެވެ.\nދިވްޔަންކާ އޭގެފަހުން ކުޅުނު ޔޭ ހޭ މުހައްބަތޭއިން އިޝީމާގެ ރޯލުން މަޝްހޫރުވެގެން ދިޔައިރު އެ ސީރީސްއަކީ އެންމެ ގިނަ ބަޔަކު ބެލި ސީރީސްތަކުގެ ތެރެއިން އެއް ސީރީސްއެވެ. އޭގެފަހުން ޑްރާމާއަކަށްފަހު ޑްރާމާއަކުން ޗާންސް ލިބެމުންގޮސް އޭނާ އަކީ މިވަގުތު ޓީވީ އިންޑަސްޓްރީގެ އެންމެ އަގުބޮޑު އެކްޓްރެސްއެވެ.\nމިވަގުތު އޭނާ ޝޫޓްކުރަމުންދަނީ ރިއަލިޓީ ޝޯ ކަތުރޯންކާ ކިލާޑީ ސީޒަން 11އެވެ.\nއީޝާ ގުޕްތާގެ މި އުކުޅުތައް ފެނި އާޝޯހުވާނެ\nސުޝާންތު ދެކެ ލޯބިވާ ވާހަކަ ނުބުނެވުނީތީ ދެރަވޭ: މާހިކާ\nޓޯނީގެ "ނަމްބާ ލިކް" ރިލީޒް ކުރަނީ


Iran Athun Spain Ah Hani Molheh - Vaguthu\nއީރާން އަތުން ސްޕެއިން އަށް ހަނި މޮޅެއް\nގޯލަށްފަހު ކޮސްޓާ އުފާފާޅުކުރަނީ - ފޮޓޯ: އޭއެފްޕީ\nވޯލްޑް ކަޕްގެ ގްރޫޕް ބީގައި މިރޭ އީރާންއާ ބައްދަލުކުރި މެޗު އުނދަގޫތަކަކަށްފަހު 0-1 އިން ސްޕެއިން އިން ކާމިޔާބުކޮށްފިއެވެ.\nމި މޮޅާއެކު މުބާރާތުގައި ކުޅުނު ދެ މެޗުން ސްޕެއިން އަށް ވަނީ ހަތަރު ޕޮއިންޓު ލިބިފައެވެ. ހަމަ މި އަދަދަށް މި ގްރޫޕްގައި ހިމެނޭ ޕޯޗުގަލް އަށް ވެސް ޕޮއިންޓު ލިބިފައިވާއިރު އީރާން އަށް ލިބިފައިވަނީ ތިން ޕޮއިންޓެވެ. މި ގްރޫޕްގައި ހިމެނޭ މޮރޮކޯ އަށް ޕޮއިންޓެއް ލިބިފައި ނުވާއިރު އެޓީމު ވަނީ މުބާރާތުން ކަޓާފައެވެ. މި ގްރޫޕްގައި ކޮންމެ ޓީމަކަށް ވެސް ބާކީ އަދި އެއް މެޗު އެބައޮތެވެ.\nސްޕެއިން އިން ގިނަވަގުތު ބޯޅަ ހިފަހައްޓައިގެން ކުޅުނު މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު އީރާނުން ކުޅުނު ޑިފެންސިވް ކުޅުމުގެ ސަބަބުން ސްޕެއިން އަށް ވަނީ ގޯލްޖަހާނެ ފުރުސަތުތައް ތަނަވަސްކުރަން މި ހާފުގައި ވަރަށް ބޮޑަށް އުނދަގޫ ވެގެން ގޮސްފައެވެ. އެގޮތުން މުޅި ފުރަތަމަ ހާފްގައި ވެސް ސްޕެއިން އަށް އީރާނުގެ ގޯލާއި އަމާޒުކޮށް ފޮނުވާލެވުނީ އެންމެ ހަމަލާއެކެވެ.\nކޮސްޓާ ސްޕެއިންގެ ފުރަތަމަ ގޯލު ކާމިޔާބުކުރުން - ފޮޓޯ: އޭއެފްޕީ\nފުރަތަމަ ހާފެކޭ އެއްގޮތަށް ދެވަނަ ހާފްގައި ވެސް ސްޕެއިން އިން ދިޔައީ އީރާނުގެ ޑިފެންސްލައިނަށް ބާރުބޮޑު ކުރަން މަސައްކަތް ކުރަމުންނެވެ. ނަމަވެސް މި ހާފުގައި ގޯލެއް ކާމިޔާބުކުރަން ފުރަތަމަ ފުރުސަތު ތަނަވަސްކުރީ އީރާނުންނެވެ. އެގޮތުން ސްޕެއިންގެ ޕެނަލްޓީއޭރިއާ ތެރޭ ހުރެ އީރާނުގެ ކަރީމް ފޮނުވާލި އެ ހަމަލާ އަމާޒުވީ ސްޕެއިންގެ ގޯލުގެ ވާތް ފަރާތު ދާގަނޑަށެވެ.\nމި ފުރުސަތުގެ ބޭނުން އީރާނަށް ނުހިފުމުގެ ނަތީޖާއަކަށްވީ މެޗުގެ 54 ވަނަ މިނެޓްގައި ޑިއޭގޯ ކޮސްޓާ ސްޕެއިން އަށް މެޗުގެ ލީޑު ނަގައިދިނުމެވެ. ކޮސްޓާގެ މި ގޯލަކީ އީރާނުގެ ކުޅުންތެރިއަކު ބޯޅަ ސާފުކޮށްލަން އުޅުމުގެ ތެރޭގައި އޭނާގެ ފައިގައި ޖެހިފައި ވަތް ގޯލެކެވެ. މިއީ މި މުބާރާތުގައި ކޮސްޓާ ކާމިޔާބުކުރި ތިންވަނަ ގޯލެވެ.\nމި ގޯލަށްފަހު އީރާނުން ސްޕެއިންގެ ފަހަތަށް ބާރުބޮޑު ކުރަން މަސައްކަތް ކުރަމުންދިޔައިރު މެޗުގެ 62 ވަނަ މިނެޓްގައި އެޓީމުގެ ސައީދު އިއްޒަތުއްﷲ ގޯލެއް ކާމިޔާބުކުރި ނަމަވެސް ވީޑިއޯ ރިވިއު އަށްފަހު ރެފްރީ ނިންމީ އެއީ އޮފްސައިޑް ގޯލެއް ކަމަށެވެ.\nސްޕެއިން އާއި އީރާން ބައްދަލުކުރި މެޗުގެ ތެރެއިން - ފޮޓޯ: އޭއެފްޕީ\nލީޑު ފުޅާކޮށްލާނެ މާގިނަ ފުރުސަތުތަކެއް ސްޕެއިން އަށް ލިބިފައިނުވާއިރު ނަތީޖާ އެއްވަރުކޮށްލަން މެޗުގެ 82 ވަނަ މިނެޓްގައި އީރާނަށް ވަނީ ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ސްޕެއިންގެ ޕެނަލްޓީއޭރިއާ ތެރޭ ހުރެ އީރާނުގެ މެހްދީ ތަރީމީ ބޮލުން ފޮނުވާލި އެ ހަމަލާ ވަނީ ގޯލާއި އަމާޒުވާ ގޮތް ނުވެފައެވެ.\nމިރޭގެ މެޗުން އީރާނުން ބަލިވިއިރު ވޯލްޑް ކަޕްގައި އީރާނަށް އަދި މިހާތަނަށް ވަނީ ޔޫރަޕްގެ ޓީމެއްގެ މައްޗަށް ކުރި ހޯދޭގޮތް ނުވެފައެވެ. ވޯލްޑް ކަޕްގައި އީރާނުން މިހާތަނަށް ހަތް ފަހަރު ޔޫރަޕްގެ ޓީމުތަކާއި ވާދަކޮށްފައިވާއިރު ހަ ފަހަރު އެޓީމު ވަނީ ބަލިވެފައެވެ. އަނެއް މެޗު ނިމުނީ އެއްވަރުވެގެންނެވެ.\nމިރޭގެ މޮޅާއެކު މުބާރާތުގެ ދެވަނަ ބުރަށް ދިޔުމުގެ ފުރުސަތު ސްޕެއިން އިން ބޮޑު ކޮށްފައިވާއިރު ގްރޫޕް ސްޓޭޖުގެ ފަހު މެޗުގައި އެޓީމު ނިކުންނާނީ މޮރޮކޯއާ ދެކޮޅަށެވެ. އަދި އީރާނުން ނިކުންނާނީ ޕޯޗުގަލްއާ ދެކޮޅަށެވެ.\nއީރާނު ސިފައިންގެ 27 މީހަކު މަރާލައިފި\nޖޫން 21, 2018 05:41\nސްޕެއިން އަށް4ޕޮއިންޓް ލިބުނީ ކިހިނެއް.\nޖޫން 21, 2018 07:36\nރެފުރީގެ އެހީތެރިކަމާއެކު މޮޅުވީ


Ovarian cancer jehunu 19 aharuge Anna Maria\nއޯވޭރިއަން ކެންސަރު ޖެހުނު 19 އަހަރުގެ އެނާ މާރިއާ\nއެނާ މާރިއާ ސުޒްލޭ އަކީ އުމުރުން 19 އަހަރުގެ އަންހެންކުއްޖެކެވެ. އޭނާއަށް ފުރަތަމަ ދިމާވާން ފެށި ކަމަކީ މާ ބޮޑަށް ވަރުބަލިވާން ފެށުމެވެ. ދަރިވަރަކަށް ވަތީ އެނާ ހީކުރީ އޭނާ ވަރުބަލިވަނީ އެގްޒޭމް ސްޓްރެސްގެ ސަބަބުން ކަމަށެވެ. ހަގީގަތުގައި އޭނާއަށް ޖެހުނީ އޯވޭރިއަން ކެންސަރެވެ.\nއޯވޭރިއަން ކެންސަރުގެ އަލާމަތްތައް އެއްގޮތަކަށް ވެސް އޭނާއަކަށް ނުފެނެ އެވެ. އެހެންވެ އިމްތިހާނުގެ ސްޓްރެސް ކަމަށް ބެލެވުނީކަމަށް އެނާ ބުންޏެވެ.\nއެނާ އަކީ އޮކްސްފޯޑް ބްރޫކްސް ޔުނިވަސިޓީގައި ލޯ ޑިގްރީއަކަށް ދެވަނަ އަހަރު ކިޔަވަމުންދިޔަ ދަރިވަރެކެވެ. ސެޕްޓެމްބަރު 2017 ގައި އެނާ ކުއްލިއަކަށް މާ ބޮޑަށް ވަރުބަލިވެ ބަލިވާން ފެށި އެވެ. ނަމަވެސް ބުރަކޮށް ކިޔެވުމުގައި އުޅޭތީ ޑޮކްޓަރަކަށް ނުދައްކާ އޭނާ ވަރަށް ގިނަ ދުވަހު ބައްޔާ މެދު އަޅާ ނުލާ ހުއްޓެވެ.\nއެންމެ ފަހުން އޭނާއަށް ކެތް ނުކުރެވޭ ވަރު ވެގެން ޑޮކްޓަރަށް ދެއްކީ އެ އަހަރުގެ ޑިސެމްބަރު މަހު އެވެ. ތިން ފަހަރަށް ޑޮކްޓަރަށް ދެއްކި ފަހުން އޭނާއަށް އެހެން ޑޮކްޓަރަކަށް ދައްކަން އޭނާ ދެއްކި ޑޮކްޓަރު އިރުޝާދު ދިނެވެ. މިއީ އޯވޭޜިއަން ކެންސަރުގައި ވަރަށް އާންމުކޮށް ދިމާވާ ކަމެކެވެ.\nއިނގިރޭސިވިލާތުގެ އޯވޭރިއަން ކެންސާ އެކްޝަން އިން ހޯދާފައިވާ މައުލޫމާތުތަކުން އެނގޭ ގޮތުގައި އާންމުކޮށް އޯވޭރިއަން ކެންސަރު ޑައިގްނޯސް ކުރެވެނީ އަށެއްކަ ފަހަރު ޑޮކްޓަރަށް ދައްކާ ފަހުންނެވެ. ޚާއްސަކޮށް އެނާ މާރިއާއަށް ޖެހިފައިވަނީ އޯވޭރިއަން ކެންސަރުކަން ދެނެގަންނަން އިތުރަށް އުނދަގޫވި އެވެ. އޭނާގެ އުމުރުގެ ހަގު ކަމުންނެވެ. އުމުރުން އެންމެ 19 އަހަރުގެ ކުއްޖަކަށް އޯވޭރިއަން ކެންސަރު ޖެހިދާނެ ކަމަށް ގަބޫލު ކުރާނީ ކާކު ހެއްޔެވެ؟\nކެންސަރު ރިސާޗް ބުނާ ގޮތުން އިނގިރޭސި ވިލާތުގައި އުމުރުން 15 އަހަރާއި 19 އަހަރާ ދެމެދުގެ ކުދިންގެ ތެރެއިން ލައްކަ އަކުން ދެ ކުދިންނަށް އެވްރެޖްކޮށް ކޮންމެ އަހަރަކު ވެސް އޯވޭރިއަން ކެންސަރު ޖެހެ އެވެ.\nއެނާ ބުނި ގޮތުގައި އޭނާގެ މާ ބޮޑު މައްސަލައެއް ނެތް ކަމަށް ބުނެ ޑޮކްޓަރުން އޭނާ ވަރަށް ގިނަ ފަހަރަށް ފޮނުވާލި އެވެ. އޭނާ އުމުރުން ހަގު ކަމުންނެވެ. ނަމަވެސް އޯވޭރިއަން ކެންސަރަކީ ވަރަށް ބާރަށް ފެތުރޭ އެއްޗަކަށް ވާތީ ބަލީގެ ކުރީކޮޅު ފަރުވާ ލިބުން މުހިއްމެވެ.\nއެނާ އަށް ބަލީގެ އަލާމާތްތައް ފެންނަން ފެށީ ބަނޑުގައި ވައި ހެދި ބަނޑު ފުއްޕުމާއި ބަރުދަން ލުއިވުން އަދި ބޮޑުކަމު ދިއުމުގެ އާދައަށް އައި ބަދަލުންނެވެ. މިއީ އޯވޭރިއަން ކެންސަރުގެ އަލާމާތްތަކަށް ވާއިރު މިއީ ވަރަށް ގިނަ އެހެން ބަލިބަލީގެ ވެސް އަލާމާތްތަކެކެވެ. އެހެންވެ ކަނޑައެޅިގެން އޭނާގެ މައްސަލައަކީ އޯވޭރިއަން ކެންސަރުކަން ދެނެގަންނަން އުނދަގޫވީ އެވެ.\nތިން ވަނަ އަށް އެނާ ދެއްކި ޑޮކްޓަރު އެނާގެ ބަލީގެ އަލާމަތްތަކާ މެދު ތަފާތު ނަޒަރަކުން ބެލި އެވެ. ޑޮކްޓަރު ވިދާޅުވީ އެ މީހެއްގެ ހަށިގަނޑު އެންމެ ރަނގަޅަށް އެނގޭނީ އެމީހަކަށް ކަމަށާއި އެނާއަށް އޭނާގެ ހަށިގަނޑުގައި މައްސަލަތަކެއް އުޅޭކަމަށް ހީވާނަމަ ލޭ ޓެސްޓްކޮށް ސްކޭންކޮށްގެން މައްސަލަ ދެނެގަންނަން މަސައްކަތް ކުރަން ފެންނަ ކަމަށެވެ.\nސްކޭން ހެދުމުން އެނާގެ އޯވަރީގައި އެއްޗެއް އުފެދިފައި ހުރިކަން އެނގުނެވެ. އަދި އިތުރު ޓެސްޓްތަކުން އޭނާއަށް ކެންސަރު ޖެހިފައިވާކަން ޔަގީންވި އެވެ.\nއޯވޭރިއަން ކެންސަރުގެ އެންމެ މައިގަނޑު ހަތަރު އަލާމާތަކީ ބަނޑުގައި ވަރަށް ގަދަޔަށް ބަނޑުގައި ރިހުމާއި، ވަރަށް ބޮޑަށް ބަނޑު ފުއްޕުން، ކާން އުނދަގޫވުން، ވަރަށް އަވަހަށް ބަނޑުފުރިފައިވާ ކަމުގެ އިހްސާސް ކުރެވުން އަދި އަވަސް އަވަހަށް ކުޑަކަމުދާން ޖެހުމެވެ.\nމީގެ އިތުރުން ބުރަކަށީގައި ރިއްސުން، ބޮޑުކަމުދިއުމުގެ އާދައަށް ބަދަލުއައުން (މާ ގިނަ ގިނައިން ދާން ޖެހުން ނުވަތަ މާ މަދު މަދުން ދާން ޖެހުން) ހިމެނެ އެވެ. އަދި ވާ ވަކި ކަމެއް ނޭނގި މާ ބޮޑަށް ވަރުބަލިވުން ވެސް މިއީ އޯވޭރިއަން ކެންސަރުގެ ނިޝާނެކެވެ.\nކެންސަރުގެ އަލާމާތްތައް ފެންނަން ފެށުމާއި ސާޖަރީ ހަދައިގެން ކެންސަރު ޖެހިފައިވާ ބައި ނެގުމާ ދެމެދު ލިބެނީ އެންމެ ހަ މަހެއްހާ ދުވަހުގެ މުއްދަތެކެވެ. މިއީ ބަލި ފެތުރޭލެއް ހަލުވިކަން ދައްކައިދޭ ކަމެކެވެ.\nޖެނުއަރީ 2018 ގައި އެނާ ސާޖަރީ ހަދައިގެން ކެންސަރު ޖެހިފައިވާ ބައިތައް ނެގިއިރު އޭނާގެ ބަލިހުރީ ތިން ވަނަ ސްޓޭޖްގަ އެވެ. އޭގެ ފަހުން ކީމޯތެރަޕީ ހަދަން ފެށި އެވެ. އޭނާ ބުނި ގޮތުގައި ކީމޯތެރަޕީ އަކީ ވަރަށް ބާރުގަދަ އެއްޗެކެވެ. އޭނާގެ ލޭ ވިހަވެ ލޭ ގަނޑުގަނެ އެނޫންވެސް ވަރަށް ގިނަ މައްސަލަތައް ދިމާވެ ވަރަށް ވޭން ތަހައްމަލުކުރަން ޖެހުނެވެ.\nކެންސަރުގެ ފަރުވާ ހޯދަމުން ދިއުމުގެ ސަބަބުން ކިޔަވަން ނުދެވި އެނާއަށް ޔުނިވަސިޓީގެ ކިޔެވުން ހުއްޓާލަން ޖެހުނެވެ. އެނާ އަކީ މިހާރު އޯވޭރިއަން ކެންސަރަށް މީހުން ހޭލުންތެރި ކުރުވަން މަސައްކަތްކުރާ މީހެކެވެ. އިނގިރޭސި ވިލާތުގައި އޯވޭރިއަން ކެންސަރު ޖެހިގެން ކޮންމެ ދެ ގަޑިއިރަކުން މީހަކު މަރުވާ ކަމަށް އެ ގައުމުގެ ތަފާސް ހިސާބުތަކުން ދައްކަ އެވެ.


‘ދީނީ ހަރުކަށި’ ފިކުރަކީ ކޮބައިކަމާއި އެކަމުގެ ސަބަބާއި އަދި އެކަމުގެ ހައްލުގެ މައްޗަށް ބަލައިލުން –3| Sandhaanu\n‘ދީނީ ހަރުކަށި’ ފިކުރަކީ ކޮބައިކަމާއި އެކަމުގެ ސަބަބާއި އަދި އެކަމުގެ ހައްލުގެ މައްޗަށް ބަލައިލުން – 3\nމި ލިޔުމުގެ ފުރަތަމަ ބައިގައި އިސްލާމް ދީނުގައި ދީނުގެ މަފްހޫމަކީ ކޮބައިކަމާއި އެ މަފްހޫމުގެ މާނަ ދެނެގަތުމުގެ ގޮތުން ދެނެގަންނަން ޖެހޭނޭ ހަތަރު ލަފްޒެއްގެ މާނަ ބަޔާންކުރެވުނެވެ. ދީނާއި އިސްލާމާއި ޝަރީއަތާއި ފިގުހާއި މި ހަތަރު ލަފްޒުގެ މާނައެވެ. މީގެ ތެރެއިން ދީނާއި އިސްލާމުގެ މާނަ ގުޅެނީ، މާތްކަލާނގެއަށް އީމާންވެ، ހެޔޮކަންތައްތައްކޮށް، އަދި، ނުބައިކަންތައް ކުރުމުން ދުރުވެ، އެކަލާނގެއަށް ކިޔަމަންތެރިކަން އަދާކުރުމާކަން އެބައިގައި ބަޔާންކުރެވުނެވެ. ޝަރީއަތާއި ފިގުހުގެ މާނަ ގުޅެނީ ހެޔޮގަތަކީ ކޮބައިކަން ކަނޑައަޅާލުމާއި އެ ގޮތް ތަފްސީލީ ސިފައެއްގައި ބަޔާންކުރުމާކަން ވެސް ފުރަތަމަ ބައިގައި ބަޔާން ކުރެވުނެވެ.\nމިލިޔުމުގެ ދެވަނަ ބައިގައި ޝަރީއަތުގެ ހުކުމްތައް ޖުމްލަ ގޮތެއްގައި ބެހިގެންވާ ދެބައިގެ މައްޗަށް ބަލާލެވުނެވެ. އިންސާނާގެ ފަރުދީ ހަޔާތާ ގުޅޭ ބަޔާއި އަދި މުޖުތަމައީ ކަންތައްތައް ހިންގުމާ ބެހޭ ބައެވެ. ހަނދާން އާކޮށްލުމުގެ ގޮތުން މި ދެބައިގެ ޚުލާސާއެއް ލިޔެލާނަމެވެ. ޝަރީއަތުގެ ތައުލީމާތުތަކުގެ ފުރަތަމަ ބައިގައި ހިމެނެނީ އަޅުކަންކަމާއި ހަލާލު-ހަރާން ކަންތަކެވެ. މިބައިގެ މަގުސަދަކީ ފަރުދީ އިސްލާހެވެ. އެކަން ކުރުމުގެ ޒިންމާ ނަގަން ޖެހެނީ ކޮންމެ މުއުމިނު ފަރުދެކެވެ. މިއީ ޝަރީއަތުގެ ޚާލިސް ‘ދީނީ’ބައި ކަމުގައި ބެލެވެއެވެ. ތަނާއި ޒަމާނާ ގުޅުވައި މި ބަޔަކަށް ބަދަލެއް ނުގެނެވޭނެއެވެ. ޝަރީއަތުގެ ހުކުމްތަކުގެ ދެވަނަ ބައި ގުޅެނީ މުޖުތަމައު ހިންގުމާއެވެ. މި ބައިގައި ހިމެނޭ ހުކުމްތަކުގެ މަގުސަދަކީ މުޖުތަމައުގެ އަފުރާދުންގެ މެދުގައި ހަމަހަމަކަމާއި އަދުލުވެރިކަން ގާއިމުކުރުމެވެ. މި ބައިގައި ހިމެނޭ ހުކުމްތައް އިބާރަތްކުރެވިފައިވަނީ އެ ހުކުމްތަކުގެ މަގުސަދުތަކުގެ މައްޗަށް ބާރު އެޅިގެންނެވެ. މިކަންކަން ހިންގާލުމުގެ ބާރާއި އިޚުތިޔާރު ލިބިގެންވަނީ ހާކިމާއަށެވެ. ނުވަތަ ހާކިމާ އައްޔަނުކުރާ ފަރާތަކަށެވެ. މިކަންކަން ހިންގުމުގެ ބާރު، އަމިއްލަ ފަރުދުންނަށް ލިބިގެން ނުވެއެވެ.\nދެން އިސްލާމީ ދީނީ ފިކުރު ހަރުކަށިވާ ސަބަބުތަކުގެ މައްޗަށް ބަލައިލާނަމެވެ.\nއިސްލާމީ ދީނީ ހަރުކަށި ފިކުރުގެ ތައާރުފެއް\nމި ހިސާބުން ‘އިސްލާމީ ހަރުކަށި ފިކުރު’ މި މަފްހޫމުގެ ތައާރުފެއް، ‘އިސްލާމީ ހަރުކަށި ފިކުރަކީ’ ކޮބައިކަން، ކަނޑައަޅާލަން ޖެހެއެވެ. އިލްމީ ދިރާސާތުތަކުގައި މި މަފްހޫމުގެ މާނަ ކަނޑައަޅާލެވެނީ މިފަދައިންނެވެ. ‘އިސްލާމީ ހަރުކަށި ފިކުރަކީ’، އިސްލާން ދީނުގެ ފިކުރު ނޫން އެހެން ހުރިހާ ފިކުރަކީ ބާތިލު ފިކުރެއްކަމުގައި ދެކި، އެކަން މުޖުތަމައުގައި ގަދަކަމުން ހިންގާލަން އުޅުމެވެ.\nމިތަނުގައި އިސްލާމީ ދީނުގެ ފިކުރޭ ބުނެ އިޝާރަތް ކުރެވެނީ އިސްލާމީ ޝަރީއަތުގެ އިލްމުގައި ބަޔާންކޮށްދެވިފައިވާ ފިކުރަށެވެ. މިތަނުގައި ދީން ބޭނުން ކުރެވިފައި މިވަނީ މިލިޔުމުގެ ފުރަތަމައިގައި ދީނުގެ މާނަ ބަޔާންކުރެވުނު އިރު ބަޔާންކުރި ޚާއްސަ މާނައިގައެއް ނޫނެވެ. މާތްކަލާނގެއަށް ކިޔަމަންގަނެ، މުއުމިނާ އެކަލާނގެއާ އުފައްދާ ގުޅުމުގެ މާނައިގައެއް ނޫނެވެ. ނަމަވެސް، ދީނުގެ އާންމު މާނައިގައެވެ. އިސްލާމީ ޝަރިއާތުގެ ހުރިހާ އުނގަންނައި ދިނުން އޭގެ ތަފްސީލާއި އެކު ހިމެނޭ އާންމު މާނައިގައެވެ. އާދެ، ‘ރެލިޖަން’ގެ މާނާއިގައެވެ.\nއިސްލާމީ ދީނީ ހަރުކަށު ފިކުރުގެ އަހުލުވެރިން ދެކޭ ގޮތުގައި އިސްލާމީ ޝަރީއަތުގެ ތަފްސީލު ބަޔާންކުރެވިފައި ވަނީ ކީރިތި ޤުރުއާނުގައްޔާއި ސުންނީ ހަދީސް ފޮތްތަކުގައްޔާއި އަދި އިމާމުވެރި، (އިމާމު އަބޫ ޙަނީފާ، އިމާމު މާލިކު، އިމާމު ޝާފިޢީ އަދި އިމާމު އަޙްމަދު އިބްނު ޙަންބަލް، މި) ފިގުހުވެރިންގެ މަޒްހަބީ ފިގުހު ފޮތްތަކުގައެވެ. އާދެ، ޙަނަފީ، މާލިކީ، ޝާފިއީ އަދި ޙަންބަލީ ފިގުހު ފޮތްތަކުގައެވެ. މިފަދަ ފިކުރުގެ އަހުލުވެރިންގެ ތެރޭގައި ވެސް، ‘ހަރުކަށިވުމުގެ’ ތަފާތު ދަރަޖަތަކެއް ވެއެވެ. މީގެ ތެރެއިން އެންމެ މަތީގައި ހިމެނެނީ، ޝަރީއަތުގެ އިލްމު ބަޔާންކުރެވިފައިވަނީ ކީރިތި ޤުރުއާނުގައްޔާއި އަދި ހަދީސް ފޮތްތަކުގައޭ ބުނެ، ފިގުހީ ފޮތްތަކަކީ ވެސް، ޝަރީއަތުގެ އިލްމު ދެނެގަތުމުގައި، އެ ފޮތްތައް، ބަލައި، އެ ފޮތްތަކަށް ކޮންމެހެން ރިއާޔަތްކުރަން ޖެހޭ ފޮތްތަކެއް ނޫންކަމަށް ދެކޭ މީހުންނެވެ. އަނެއް ބަޔަކީ، ފިގުހީ ފޮތްތަކުގައި ޝަރީއަތުގެ މައްސަލަތައް ވަކި ގޮތަކަށް ނިންމާފާވާ އިރު، އެ ނިންމުން، ކީރިތި ޤުރުއާނުގެ، ނޫނީ ހަދީސްތަކުގެ ނައްސުތަކުގެ (ޓެކްސްޓުތަކުގެ) ބޭރުފުށުގެ މާނައާއި ފުށުއަރާ ނަމަ، މި ބޭރުފުށުގެ މާނައަށް އިސްކަންދޭ މީހުންނެވެ. ތިން ވަނަ ބަޔަކީ ޝަރީއަތުގެ އިލްމުގެ އެންމެ ފަހުގެ ނިންމުމަކީ ފިގުހު ފޮތްތަކުގައި ނިންމާފާވާ ގޮތް ކަމުގައި ދެކޭ މީހުންނެވެ.\nމުޖުތަމައުގައި އިސްލާމީ ޝަރީއަތް ހިންގާލުމާ ބެހޭ ގޮތުން ވެސް، މި ތިން ބައި މީހުންގެ ތެރޭގައި ވެސް ތަފާތުތަކެއް ވެއެވެ. މީގެ ތެރެއިން، އެއް ބަޔަކީ، މިކަންކަމީ، މައިގަނޑު ގޮތެއްގައި، ހަމައެކަނި ގަބޫލުކުރުންތަކެއްގެ ގޮތުގައި ދެކޭ ބަޔެކެވެ. އެމީހުން ގަބޫލުކުރާ ގޮތް ހަގީގަތަކަށް ވުމަށް އެދި ތިބި ކަމުގައި ވިޔަސް، ބާރުގެ ބޭނުން ކޮށްގެން، މުޖުތަމުގައި، އެމީހުން މާނަކުރާ ގޮތަށް، ޝަރީއަތުގެ އިލްމު ހިންގާލާކަށް އެމީހުން ބޭނުމެއް ނުވެއެވެ. އަނެއްބައި މީހުންނަކީ، ތަނުގެ ގާނޫނުތަކާއި ގަވާއިދުތަކަކީ، އެމީހުންގެ ނަޒަރުގައި، އިސްލާމީ ޝަރީއަތާއި ޚިލާފު އެއްޗެހި ކަމަށް ދެކި، އިސްލާމީ ޝަރީއަތް އަމިއްލައަށް މާނަކޮށް، އެ ގޮތްތައް، ހިންގާލަން އުޅޭ މީހުންނެވެ. ނަމަވެސް، މި ގޮތް ގަބޫލުކުރާ އެންމެންނަކީ، ހުރިހާ ވަގުތެއްގައި ބާރުގެ ބޭނުންކޮށްގެން، ޝަރީއަތުގެ ހުކުމްތައް އެމީހުން މާނަކުރާ ގޮތަކަށް ހިންގާލަން އުޅޭ މީހުންނެއް ވެސް ނޫނެވެ. ޝައްކެތް ނެތް ގޮތުގައި، އެފަދަ މީހުން ވެސް މި ބައިގެ ތެރޭގައި ހިމެނެއެވެ. މީގެ އެއް މިސާލަކީ އައިސިސް (އިރާގާއި ޝާމުކަރައިގެ އިސްލާމީ ދައުލަތް) މި ޖަމާއަތުގެ މީހުންނެވެ. މީގެ ތެރޭގައި ހިމެނޭ އަނެއްބައި މީހުންނަކީ، ކައިވެންޏާ ބެހޭ ފަދަ ބައެއް ކަހަލަ ހުކުމްތައް، އިސްލާމީ ޝަރީއަތް، އެމީހުން އަމިއްލައަށް މާނަކުރާ ގޮތަކަށް، އެ ގޮތް ގާނޫނުތަކާއި ގަވާއިދުތަކާ ޚިލާފުވެ، ފުށުއެރި ކަމުގައި ވިޔަސް، ހިންގާލާ މީހުންނެވެ. މިސާލަކަށް، ގާނޫނުތަކުގައި ކައިވެނިކުރުމުގެ އެންމެ ހަގު އުމުރަކީ އަށާރަ އަހަރު ކަމުގައި ކަނޑައެޅިފައި އޮތަސް، މިއާ ޚިލާފަށް، އެއަށް ވުރެ ހަގު އުމުރުގައި ވެސް، ގާނޫނާއި ގަވާއިދުގެ އޮނިގަނޑުން ބޭރުން، އެބަހީ އަމިއްލަ ‘ގާޒީންނާއި’ އަމިއްލަ ‘ހެކިން’ ބައިތިއްބައިގެން، ކައިވެނީގެ ރަސްމުތައް އަމިއްލައަށް ނިންމާލާ މީހުންނެވެ. ޝައްކެތް ނެތް ގޮތުގައި މި ފަދަ މީސް މީހުން ރާއްޖޭގައި ވެސް އުޅެއެވެ. މީގެ ހެކި، މިފަދަ މީސް މީހުން ހިންގާ ފޭސްބުކް ފަދަ ޚަބަރު ފަތުރާ އިޖުތިމާއީ ވަސީލަތްތަކުގެ ސަފްހާތަކުން، ފެންނާނެއެވެ.\nމި ވާހަކަ ކޮޅުން، ‘އިސްލާމީ ހަރުކަށި ފިކުރޭ’ ބުނެ އިޝާރަތްކުރާ މާނަ، ކޮންމެވެސް ވަރަކަށް ނަމަވެސް، ސާފުވެދާނެ ކަމަށް އުއްމީދުކުރަމެވެ. މިފިކުރުގެ މާނައިގެ ޚުލާސާއަކީ، އިސްލާމީ ޝަރިއަތުގެ ހުކުމްތައް، ބައެއް ފަހަރު، ކީރިތި ޤުރުއާނާއި ހަދީސްގެ ނައްސު (ޓެކްސްޓު) ތަކުގެ ބޭރުފުށުގެ މާނައަށް ބަލައި، އޭގެ މާނަ އަމިއްލައަށް ކަނޑައަޅައި، އަދި އަނެއް ބައިފަހަރު، ފިގުހުގައި މި ނައްސުތައް މާނަކުރެވިފައި ހުރި ގޮތަށް ބަލައި، އެމީހުން މާނަކުރާ ގޮތަކީ ހަމަ އެކަނި ރަނގަޅު ގޮތް ކަމަށް ދެކި، އެހެން ހުރިހާ ގޮތްތަކަކީ، އެއީ، އެހެން މުސްލިމުން އިސްލާމީ ޝަރިއަތް މާނަކުރާ ގޮތް ކަމުގައި ވިޔަސް، ނޫނީ މުސްލިމު ނޫން އެހެން މީހުންގެ ދީނާ ނުގެޅޭ، ޑިމޮކުރަސީ، ދައުލަތް ތަމްވީލުކުރުމުގެ ނިޒާމު، ޓެކްސްގެ ނިޒާމު، ރައުސްމާލިއްޔަތު މައްޗަށް ބިނާވާ އިގުތިސާދު، ފަދަ ފިކުރު ވިޔަސް، މިހުރިހާ ފިކުރަކީ ވެސް ބާތިލު ފިކުރުކަމުގައި ދެކި، އެމީހުން ގަބޫލުކުރާ ގޮތް ހިންގާލަން އެދޭ، ނުވަތަ އަމިއްލައަށް ހިންގާލަން އުޅޭ މީހުންގެ ފިކުރެވެ. މިފިކުރަށް އިސްލާމް ދީނުގެ ތައުލީމާތުގެ ހަރުކަށި ފިކުރޭ ނުވަތަ އިސްލާމީ ޝަރީއަތުގެ ހަރުކަށި ފިކުރޭ’ ކިޔިދާނެއެވެ. މި ފިކުރަށް އިޝާރަތްކޮށް ދެން، މި ލިޔުމުގައި، ތިރީގައި ބޭނުންކުރެވޭނީ ‘އިސްލާމީ ދީނީ ހަރުކަށި ފިކުރު’ މި އިބާރާތެވެ.\nއިސްލާމީ ޝަރީއަތުގެ ފިކުރު ހަރުކަށިވުމުގެ ސަބަބުތައް\nއިސްލާމީ ދީނީ ހަރުކަށި ފިކުރުގެ ސަބަބުތަކުގެ މައްޗަށް ބަލާލާއިރު، މައިގަނޑު ދެ ކަމެއްގެ ތެރޭގައި މިސަބަބުތައް ޖަމާކޮށްލެވިދާނެއެވެ. ފުރަތަމަ ކަން ގުޅެނީ އިސްލާމް ދީނުގެ ތައުލީމާތުތައް، މިޒަމާނުގައި ހިންގާލާނީ ކިހިނެއްކަން ބަޔާންކުރުމާއެވެ. މިޒަމާނޭ ބުނެ، އިޝާރަތް މިކުރަނީ ހަދާސަތު، ނޫނީ އަސްރާނިއްޔަތު އާދެ، މޮޑާނިޓީ، މި މައްސަލައާއެވެ. ހަދާސަތުގެ މަފްހޫމު ގުޅެނީ މީލާދީ ސަނަތުން 17ވަނަ ގަރުން ފެށިގެން އަންނަމުން ދިޔަ ބޮޑު ބަދަލާއެވެ. ސިނާއަތުގެ އިންގިލާބާއި އަދި ތަންވީރީ ފިކުރުގެ ހަރާކާތްތަކުގެ ސަބަބުންނެވެ. ސިނާއަތުގެ އިންގިލާބުގެ ސަބަބުން، އަތުން ފައިން ކުރަމުން އައި މަސައްކަތްތައް މެޝީނުތަކުގެ ޒަރީއާއިން ކުރެވެން ފެށިއެވެ. މީގެ ސަބަބުން، ގަނޑުކޮށް، ގިނައަދަދަކަށް މުދާ އުފެއްދެން މެދުވެރިވިއެވެ. ހަމަ އެހެންމެ، މި އިންގިލާބުގެ ސަބަބުން، އަމިއްލަ، ނުވަތަ ގައުމެއްގެ، ބޭނުންތައް ފުއްދުމުގެ މައްޗަށް އުފެއްދުންތެރިކަން، މައިގަނޑު ގޮތެއްގައި، ބިނާވެފައި އޮތް އިގުތިސާދު، ރައުސްމާލީ، ބާޒާރީ އިގުތިސާދަކަށް (ކެޕިޓަލިސްޓް މާކެޓް އިކޮނޮމީ އަކަށް) ބަދަލުވެގެން ދިޔައެވެ. ފައިސާގެ މަފްހޫމު ވެސް ބަދަލުވެގެން ދިޔައެވެ. އޭގެ ޒާތަށް ބަލައި، ފައިސާގެ އަގު ކަނޑައެޅުމުގެ ބަދަލުގައި، ތަނެއްގެ އިގުތިސާދުގެ ބާރާއި، މުދާ އުފެއްދުމާއި، ވަޒީފާ ލިބުމުގެ ފުރުސަތާއި އެއްޗެހީގެ އަގުމައްޗަށް ދިޔުން ފަދަ ބާޒާރީ އާމިލުތަކުގެ (މާކެޓް ފެކްޓާސްގެ) މައްޗަށް ބަލައި ފައިސާގެ އަގު ކަނޑައަޅާލެވުމެވެ. ތަންވީރީ ފިކުރުގެ ސަބަބުން، އާ ޚިޔާލުތައް އާންމުގެ ތެރެއަށް ތައާރުފު ވިއެވެ. މީގެ ތެރޭގައި، ވެރިކަމުގެ ނިޒާމު އޮންނަން ޖެހޭނީ ކިހިނެއް ކަމާއި، ރައްޔިތުންނަށް ލިބިދޭން ޖެހޭ ހައްގާއި އެމީހުންގެ މަސްއޫލިއްޔަތާއި ވެރިންނާ އެމީހުންގެ ދެމެދުގައި އޮންނަ ގުޅުމަކީ ކޮބައިކަމާ، އިންސާނީ ހައްގުތަކަކީ ކޮބައި ކަމާއި، ދެޖިންސުގެ ދެމެދުގެ ހަމަހަމަކަމާއި، މިފަދަ ކަންކަމާ ބެހޭ ގޮތުން ޚިޔާލުތައް ފާޅުކުރެވުނެވެ. ކޮންމެ އަކަސް، ސިނާއީ އިންގިލާބާއި ތަންވީރީ ފިކުރުގެ ޚިޔާލުތައް، ދުނިޔެއަށް ހަދާސަތު، އާދެ ކުރިން ދެކިފައި ނުވާ މުޅިން އާ އަސްރެއް، ޒަމާނެއް، ގެނުވިއެވެ.\nސިނާއީ އިންގިލާބާއި ތަންވީރީ ފިކުރު ދުނިޔެއަށް ގެނައި އާޒަމާނާ މުސްލިމުން ވެސް ކުރިމަތިލާން ޖެހުނެވެ. ސިނާއީ އިންގިލާބާއި ތަންވީރީ ފިކުރުގެ ފައިދާ މުސްލިމުން ވެސް ލިބިގަތެވެ. މިސާލަކަށް ދަތުރު ފަތުރުކުރުމުގައެވެ. އެކިއެކި ޖަނަވާރުތަކުގެ ބަދަލުގައި ކާރާއި ބަހާއި ޓުރޭމާއި ރޭލު ދަތުރުކުރަން ބޭނުންކުރެމުވެ. ރިޔަލު ދޯންޏައި އޮޑީގެ ބަދަލުގައި އާގުބޯޓާއި އިންޖީނު އެޅި ބޯޓު ފަހަރު ބޭނުންކުރުމެވެ. މަތިންދާބޯޓު ބޭނުންކޮށް ވައިގެ މަގުން ދަތުރުކުރުމެވެ. މީގެ އިތުރުން އެހެން ދާއިރާތަކުގައި، ސިނާއީ އިންގިލާބާއި ތަންވީރީ ފިކުރުގެ ކުރިއެރުން ގެނުވި ފަސޭހަތައް ވެސް މުސްލިމު ބަލައިގަތެވެ.\nމި ބޮޑު ބަދަލު އައި ކަމުގައި ވިޔަސް، އިސްލާމީ ޝަރީއަތުގެ ތައުލީމާތުތައް މި ބޮޑު ބަދަލަށް ފެތޭ ގޮތަށް ކާމިޔާބީއާއެކު ހަމަޖެއްސޭ ގޮތެއް ނުވެއެވެ. އިސްލާމީ ފިގުހު ބިނާވެފައި އޮތީ ހަދާސަތުގެ ކުރީގެ ޒަމާނުގެ (ޕްރީ-މޮޑާނިޓީގައި) ކަންތައްތައް ކުރަމުން އައި ގޮތުގެ ތަސައްވުރުގެ މައްޗަށެވެ. މިކަން ދެނެގަނެ، އިހުގެ އުސޫލުތަކަކީ ކޮބައިކަން ފާހަގަކޮށް އެ އުސޫލުތަކުގެ މައްޗަށް އަލުން އާ ސިފައެއް ދިނުމުގެ މަސައްކަތެއް، ކާމިޔާބީ، ގޮތެއްގައި މުސްލިމުންނަކަށް އަދި ކުރެވިފައެއް ނެތެވެ. މި މަސައްކަތް 18ވަނަ ގަރުނުގައި މުސްލިމުންގެ މެދުގައި ކުރެވެން ފެށުނެވެ. ނަމަވެސް، އެކަމަށް މުސްލިމު ގައުމުތަކުގައި މާ ބޮޑު ތަރުހީބެއް ނުލިބެއެވެ. މީގެ އިތުރު ތަފްސީލު، ފަހުން، އިސްލާމީ ދީނީ ހަރުކަށި ފިކުރުގެ ހައްލުގެ ވާހަކަ ދެއްކޭއިރު ގެނެވޭނެއެވެ. މިތާގައި ފާހަގަކޮށްލަން ބޭނުންވަނީ އިސްލާމީ ދީނީ ހަރުކަށި ފިކުރު ފެތުރުމުގެ މައިގަނޑު އެއް ސަބަބަކީ، އިސްލާމީ ޝަރީއަތުގެ ތައުލީމާތުތައް، ހަދާސަތު ނުވަތަ މޮޑާނިޓީ އާދެ، ސަތާރަވަނަ ގަރުނާއި އަށާރަވަނަ ގަރުނާ ހަމައިން ފެށިގެން ދުނިޔެއަށް ތައާރުފުވެގެން ދިޔަ އާޒަމާނާއި، އިސްލާމީ ޝަރީއަތުގެ އަލީގައި، އެ ޝަރީއަތުގެ ތައުލީމާތުތައް ފިގުހުގައި ބަޔާންކުރެވިފައިވާ ބަޔާންކުރުމަށް ގެންނަން ޖެހެނީ ކޮން ބަދަލުތަކެއްކަން ކަނޑައަޅައި މިއާޒަމާނާ ގުޅޭ އާ ފިގުހެއް އަދި އުފެއްދިފައި ނުވާތީއެވެ. މީގެ އިތުރު ތަފްސީލު ފަހުން ގެނެވޭނެއެވެ.\nއިސްލާމީ ހަރުކަށި ފިކުރު ފެތުރުމުގެ ދެވަނަ ސަބަބު ގުޅެނީ ސިޔާސަތާއެވެ. އިސްލާމީ ގައުމުތަކުގެ ސިޔާސީ ނިޒާމާއެވެ. ސިޔާސީ ނިޒާމުތަކުން ގަސްދުކުރެވޭ ހަގީގީ ފައިދާ އާންމުންނަށް ނުލިބުމާއެވެ. ތަރައްގީގެ ނަމުގައި އެތަކެއް އަހަރުތަކެއް ވޭތުވީއިރުވެސް، އެމީހުންގެ އާންމު ދިރިއުޅުމުގެ ހާލާތަށް، ހެޔޮ ބަދަލެއް ނައުމާއެވެ.\nއިސްލާމީ ގައުމުތަކުގައި އޮތް ސިޔާސީ ނިޒާމުތަކަކީ އިސްލާމީ އަގުތަކަކާއި އުސޫލުތަކެއްގެ މައްޗަށް ބިނާވެގެން އޮތް ނިޒާމުތަކެއް ނޫނެވެ. މިތަނުގައި ސިޔާސީ ނިޒާމެ ބުނެ އިޝާރަތް މިކުރަނީ ތަނެއްގެ ޖަމާއީ ހަޔާތް ބިނާވެ، ހަމަޖެހިފައި އޮންނަ ގޮތަށެވެ. އިސްލާމީ ސިޔާސީ ނިޒާމެއްގެ މައިގަނޑު ދެ އަސްލަކީ ހަމަހަމަކަމާއި ވެރިކަމުގައި ރައްޔިތުން ބައިވެރިކުރުމެވެ. މި އަސްލަށް ތަފާތު ސޫރަތައް ގެނެވި ތަފާތު ނަން ކިޔިދާނެއެވެ. ޚިލާފަތޭ ޖުމްހޫރިއްޔަތޭ، ޑިމޮކުރަސީއޭ ކިޔިދާނެއެވެ. މައްސަލައަކީ ނަމުގެ މައްސަލައެއް ނޫނެވެ. ކަމުގެ މައްސަލައެވެ. ކޮންމެ ސިފައެއްގައި ވެރިކަމުގެ ނިޒާމު އޮތްކަމުގައި ވިޔަސް، މަތީގައި ބުނެދިޔަ ދެއަސްލަށް ހުރުމަތްތެރިކޮށް ހިތަން ޖެހެއެވެ.\nމި ނަންގަތް ދެ އަސްލުގެ ތެރެއިން ފުރަތަމަ އަސްލުގެ މައްޗަށް ބަލާލަމާ ހެއްޔެވެ. ހަމަހަމަކުމުގެ އަސްލަށް އަމަލީ ސިފަ ލިބެނީ ކިހިނެއް ހެއްޔެވެ؟ އެކަން ފެނިގެންދަނީ ތަނުގެ މުއްސަނދިކަން ރައްޔިތުންގެ މެދުގައި އަދުލުވެރި ގޮތެއްގައި ބެހިގެންދާނޭ ނިޒާމެއް ގާއިމުކުރެވިގެންނެވެ. މިފަދަ ނިޒާމެއް އޮވެއްޖެ ނަމަ، ރައްޔިތުންގެ އަސާސީ ބޭނުންތައް އޮންނާނީ ފުދިފައެވެ. ކެއުން ބުއިން، އުނުއަނުން، ބޯހިޔާކުރުން، ތައުލީމާއި ސިއްހީ ޚިދުމަތް ލިބުން، މިކަން ހަމަޖެހިފައި އޮތުމެވެ. މުސްލިމު ގައުމުތަކުގެ މުޖުތަމާތަކަށް ބަލާލާއިރު، އާންމު ގޮތެއްގައި މިކަންކަން އެންމެނަށް، ސަލާން ނުޖަހައި، އަބުރުވެރި ގޮތެއްގައި، ފުއްދެން އޮންނަ ތަނެއް ނުފެނެއެވެ. ތަނުގެ މުއްސަނދިކަން އޮންނަނީ މަދު ބައެއްގެ މުށުތެރެއަށް ލެވި، އެމީހުންގެ މުށްކަވާލެވިފައެވެ. އަޅުގަނޑުމެންގެ ރާއްޖެއަށް ބަލާލިޔަސް މި ހަގީގަތް ފެންނާނެއެވެ. މިސާލަކަށް ރާއްޖޭގެ ގިނަ ރަށްރަކެއް ވަނީ ތަނުގެ މަދު ބައެއްގެ މިލްކިއްޔާތަކަށްވެ، ނުވަތަ ބޭރު ބަޔަކަށް ވިއްކާލެވިފައިވާ ކަހަލަ ގޮތަކަށެވެ. ތަނުގެ އާންމު ރައްޔިތުންނަށް އެ ރަށްތަކުން ލިބެންޖެހޭ ފައިދާ ނުލިބޭ ގޮތަކަށެވެ. އެންމެ ކުޑަވެގެން، އެތަންތަނުގެ ވަޒީފާގައި ސަތޭކައަކުން ދިވެހި ތިރީސް މީހުން ނޫޅެއެވެ. މިއީ ނިޒާމުގެ މައްސަލައެކެވެ. ސަރުކާރުގެ ސިޔާސަތު ކަނޑައަޅާލުމުގެ މައްސަލައެކެވެ.\nދެން، އަދުލު އިންސާފުގެ މައްޗަށް ނަޒަރު ހިންގާލާށެވެ. މިކަމުގެ ހަގީގަތް ދެނެގަތުމައްޓަކައި މާދުރަށްދާކަށް ނުޖެހެއެވެ. ރާއްޖެއަށް ނަޒަރު ހިންގާލާށެވެ. އަދި މިސުއާލުކޮށްލާށެވެ. ރާއްޖޭގައި އޮތީ އަދުލު އިންސާފުގެ ހެޔޮ ނިޒާމެއް ހެއްޔެވެ؟ ނަޒާހަތްތެރި މަދު ބަޔަކު އެ ނިޒާމުގެ ދަށުގައި މަސައްކަތް ކުރިކަމުގައި ވިޔަސް، މުޅި ނިޒާމުހެން އޮތީ ފަސާދަވެފައޭ ބުނުން އެއީ ހަގީގަތާ ޚިލާފުކަމަކަށް ނުވާނެއެވެ. އެހެން ބުނެވެން އޮތީ ކީއްވެ ހެއްޔެވެ؟\nއެންމެ ފުރަތަމަ ރާއްޖޭގައި އޮތް އަދުލު އިންސާފުގެ ނިޒާމަކީ މުސްތަގިއްލު ނިޒާމެއް ނޫނެވެ. އިހުގައި ވެސް އަދި، މިހާރުވެސް، ތަހުގީގުތަކާއި ޝަރީއަތްކުރުމަށް، ވެރިކަމުގެ ބާރުތަކުން ނުފޫޒު ފޯރުވެއެވެ. މީގެ ދެތިން ހެކި ނަންގަނެލާނަމެވެ. އަދުލު އިންސާފުގެ ނިޒާމުގެ މަގާމުތަކަށް ބޭފުޅުން އިސްކޮށް ވަކިކުރުމަށް ސަރުކާރުގެ ނުފޫޒު އޮންނަކަމީ ވަންހަނާ ވެގެންވާ ކަމެއް ނޫނެވެ. މިފަދައިން ކަންތައް އޮންނައިރު، އަދުލު އިންސާފު ގާއިމުކުރުމުގެ ދާއިރާގައި މަސައްކަތްކުރާ ގިނަބައެއްގެ އެންމެ މުހިއްމު މަގުސަދަކަށް ވެފައި އޮންނަނީ ވަޒީފައިގައި ދެމިހުރެވޭނޭ ގޮތެއް ހެދުމެވެ. އެކަމަށް އޮންނަ އެންމެ މުހިއްމު ވަސީލަތަކީ ސަރުކާރު ރުއްސުމެވެ. ސަރުކާރު ރުހޭ ގޮތަކަށް ހުކުމްތައް ކުރުމެވެ.\nއެއިރެއްގައި އޮންނަ ސަރުކާރެއް ބޭނުންވާ ގޮތަކަށް ހުކުމްތައް ނުކުރާ ފަނޑިޔާރުން ވަކިކުރުމަކީ އެންމެންވެސް ދަންނަކަމެކެވެ. ބަލަން ބޭނުން މީހަކަށް ނޫސްތަކުން މީގެ ހެކި ފެންނާނެއެވެ. އިހުގެ އުއްތަމަ ފަނޑިޔާރަކާ އަށްޑިހައިގެ އަހަރުތަކުގެ ފަހުކޮޅު ނުވަތަ ނުވަދިހައިގެ އަހަރުތަކުގެ ކުރީކޮޅު ކުރެވުނު ބަސްދީގަތުމެއްގައި އޭނާ ވިދާޅުވިއެވެ. ބައެއް ކަހަލަ މައްސަލަތައް، ޚާއްސަކޮށް ސިޔާސީ މައްސަލަތައް، ނިންމާލެވެނީ ސަރުކާރުން އަންގާ ގޮތަށެވެ. މި ބަސްދީ ގަތުން ޝާއިއު ކުރެވުނީ، އަޅުގަނޑު ހަނދާންވާ ގޮތުގައި، ހުކުރު ނޫހުގައެވެ. ދެވަނަ ހެއްކަކީ ދާދި ފަހުން ކުރިމަތިވި ކެންޏާގެ އަންހެން ކަނބަލުގެ މައްސަލަ އެ ބަލަން ފެށުނު ގޮތާ ދިމާއިދި ކޮޅަށް އެނބުރިގެން ދިޔައީ ‘މަތިން އައި ފޯނުކޯލެއްގެ’ ސަބަބުންކަން ނޫސްތަކުގައި ކުރެވުނު ރިޕޯޓުތަކެވެ.\nއަދުލު އިންސާފުގެ ނިޒާމަށް ބާރު ފޯރުވެނީ ހަމައެކަނި ސަރުކާރަކަށް ނޫނެވެ. ފައިސާހުރި ކޮންމެ މީހަކު، އެމީހެއްގެ މައްސަލަ، އެމީހަކު ބޭނުން ގޮތަކަށް ނިންމާލަން އެދޭ ނަމަ، އެފުރުސަތު އެފަދަ ފައިސާވެރިންނަށް އޮވެއެވެ. މީގެ ގިނަ ހަގީގީ މިސާލުތައް އެބަ ހުއްޓެވެ. ގާޒީން މީސްމީހުންނަށް ފޯނުކޮށް، ނުވަތަ މެދުވެރިއެއް މެދުވެރިކޮށް، މިވެނި އަދަދަކަށް ފައިސާ ދިނުމުން މައްސަލަތައް ނިންމާލެވޭނޭ ބުނެފަ ހުރި މިސާލުތަކެވެ. އަދި އެބުނާ ގޮތަށް މައްސަލަތައް ނިމުނު ގަޒިއްޔާތަކުގެ މިސާލުތަކެވެ. މި ވާހަކަތައް ލިޔުމުގެ ބޭނުމަކީ ވަކި ބަޔަކު ފަޟީހަތްކުރުން ނޫންކަމުން، އޭގެ ތަފްސީލަށް ދިޔުމުގެ ބޭނުމެއް ނެތެވެ. މިއީ ހަގީގަތުގައި ކަން އޮތްގޮތްކަން، ހިތާމައާއެކު، ގިނަ ބަޔަކު ފާހަގަކުރާނެހެން ހީވެއެވެ. މިވާހަކަތައް ދެއްކުމުގެ ބޭނުމަކީ ކަން އޮތް ގޮތް ބަޔާންކުރެވޭތޯ ބެލުމެވެ. ކަން އޮތްގޮތް ފާހަގަ ނުކުރެވި، ކަމެއް އިސްލާހު ނުކުރެވޭނެތީއެވެ.\nކުރީގައި ނަންގަނެވުނު، ގައުމެއްގެ މުޖުތަމައުގެ ބޮޑު ބައެއްގެ އަސާސީ ބޭނުންތައް ފުއްދައިދޭ ސިޔާސީ ނިޒާމެއް އެ ގައުމުގައި ނެތިފައި، އަދި މީގެ އިތުރުން، އެ ގައުމުގެ އަދުލު އިންސާފުގެ ނިޒާމު ފަސާދަވެއްޖެ ނަމަ، ތަފާތު ފިކުރުތައް އެތަނުގައ އުފެދެން މެދުވެރިވާނެއެވެ. ރާއްޖެ ފަދަ، މުސްލިމު ގައުމުތަކުގައި، މުއްސަނދިކަން، މަދު ބައެއްގެ މުށުތެރެއަށް ލެވި، ރައްޔިތުންގެ އަސާސީ ބޭނުންތައް ފުއްދާނުދެވޭ ބޭއިންސާފުވެރި ސިޔާސީ ނިޒާތަމުތައް އޮވެފައި، އަދި އެތަންތަނުގައި އަދުލުވެރިކަން ހަމަހަމަ ގޮތެއްގައި ހިންގާލެވޭނެ ފަދަ ނަޒާހަތްތެރި އަދުލު އިންސާފުގެ ނިޒާމެއް ނެތުމުން، އެންމެ ފަސޭހައިން، އެފަދަ ގައުމުތަކުގައި އުފެދެން ދިމާވަނީ ދީނީ ހަރުކަށި ކަމުގެ ފިކުރެވެ. ހުރިހާ ކަމެއް، އިސްލާމީ ޝަރީއަތް، ފިގުހުގައި އެކަން ކަނޑައެޅިފައިވާ ގޮތުގެ މަތިން، ނުވަތަ އެފަދަ ފިކުރުގެ ބަޔަކު މާނަކުރާ ގޮތަކަށް ހިންގާލުމުން، މުޖުތަމައުގެ ހުރިހާ ނުބަޔަކަށް ހައްލު ލިބިގެންދާނޭ ކަމަށް މިފިކުރުގެ މީހުން ބުނެއެވެ. މިއީ އަދި އެކަންވާނޭ ގޮތެއް ނޫންކަން، ފެންނަން އޮތް އިރުވެސް މެއެވެ. ސައުދީ އަރަބިއްޔާއިންނާއި އަދި އަފްޣާނިސްތާނުގައި ހިންގާލެވުނު ތާލިބާނުންގެ ދެއަހަރެއްހާ ދުވަހުގެ ވެރިކަމުންނެވެ.\nއާދެ، އިސްލާމީ ދީނީ ހަރުކަށި ފިކުރު އުފެދެން ދިމާވާ މައިގަނޑު ދެކަންތައް، ދީނީ ސަބަބާއި ސިޔާސީ ސަބަބު، ޖުމްލަ ގޮތެއްގައި، މިނަންގަނެވުނީއެވެ. ދެން މިކަމުގެ ބައެއް އިތުރު ތަފްސީލުގެ މައްޗަށް، ދެން އަންނަ ބައިގައި، އިރާދަކުރެއްވިއްޔާ، ބަލާލެވޭނެއެވެ.


Buhdhiveri Akee Uhuravee Hayaai Handhumakoh, Dhuniyegai Heyo Amalu Kuraa Meehaa- Huthubaa - Vaguthu\nބުއްދިވެރިއަކީ އުޙުރަވީ ހަޔާތް ހަނދުމަކޮށް, ދުނިޔޭގައި ހެޔޮ އަމަލު ކުރާ މީހާ- ހުތުބާ\nބުއްދިވެރިއަކީ އުޚުރަވީ ހަޔާތް ހަނދުމަކޮށް ދުނިޔޭގައި ހެޔޮ އަމަލުކުރާ މީހާ ކަމަށް މިއަދުގެ ހުތުބާގައި ބުނެފިއެވެ. އެގޮތުން މިއަދުގެ ހުތުބާގައި ބުނީ އިންސާނާގެ ދުނިޔެވީ ހަޔާތް މާތް ﷲ ލައްވާފައިވަނީ އޭނާގެ އުޚުރަވީ ހަޔާތަށްޓަކައި ގޮވާންކުރާ ދަނޑު ބިމެއްގެ ގޮތުގައިކަމަށެވެ.\n"އިންސާނާގެ ދުންޏަވީ ހަޔާތް މާތް ﷲ ލައްވާފައިވަނީ އޭނާގެ އުޚްރަވީ ހަޔާތަށްޓަކައި ގޮވާންކުރާ ދަނޑު ބިމެއްގެ ގޮތުގައެވެ. އެބިމުގައި އޭނާ ރަނގަޅު ގޮވާން ނުކޮށްފިނަމަ އޭނާގެ ވެރިރަސްކަލާނގެ ހަޟްރަތަށް އޭނާ ދާނީ ހުސްއަތާއެވެ. ބުއްދިވެރިއަކީ އުޚުރަވީ ހަޔާތް އަބަދުހެންމެ ހިތްހަމައްޗަށް ގެނެސް ލިބިފައިވާ ހަޔާތުގެ ބޭނުން ހެޔޮގޮތުގައި ހިފާ މީހާއެވެ. ދުނިޔެއާއި އާޚިރަތަށް ޓަކައި މަސަައްކަތް ކުރާ މީހާއެވެ" ހުތުބާއިވެއެވެ.\nދުނިޔޭގެ ހަޤީގަތަކީ ވަރަށް ރީތި އެހެން ނަމަވެސް އެހާއަވަހަށް ހަލާލުވެ ފަނާނެދަނިވި ވަގުތީ އުފަލެއްދޭ އެއްޗެއްކަމުގައި ހުތުބާގައިވަނީ ބުނެފައެވެ.\nމާތްﷲ ވަހީކުރައްވާފައިވެއެވެ. "ކެހިވެރިކަމުގެ ވަގުތީ އުފަލެއްދޭ އެއްްޗެއްކަމުގައި މެނުވީ، ދުނިޔޭގެ ދިރިއުޅުން ނުވެއެވެ."\nއަދިވެސް އެކަލާނގެ ވަހީކުރެއްވިއެވެ."ދުނިޔޭގެ ދިރިއުޅުމަކީ ކުޅިވަރެއްކަމުގައްޔާއި، މަޖަލެއްކަމުގައި މެނުވީ ނުވެއެވެ"\nދުނިޔެއަކީ ވާދަވެރިތަނެއްކަމަށާއި މިދުނިޔޭގެ ހަޔާތަކީ ވަގުތީ ތަނެއްކަމުގައި ހުތުބާގައިވަނީ ބުނެފައެވެ. އަދި އަބަދަށް ދެމިގެންވާ ހަޤީޤީ ހަޔާތަކީ އުހުރަވީ ހަޔާތްކަމަށްވެސް ހުތުބާގައި ވަނީ ބުނެފައެވެ.\nމީގެ އިތުރުން ދުނިޔެއަށް އިންސާނުން ފޮނުއްވެވީ ދުނިޔެ އިމާރާތްކޮށް، އާރާސްތުކޮށް، ފުރިހަމަގޮތުގައި މާތްﷲއަށް އީމާންވެ، ދުނިޔެއިން ފައިދާ ލިބިގަތުމާއި އެކު އުޚުރަވީ ހަޔާތަށް ތައްޔާރުވެ އެހަޔާތް ކާމިޔާބުކުރާނެ ހެޔޮ އަމަލުތައް ކޮށް އުޅުމަށް ކަމަށްވެސް ހުތުބާގައި ވަނީ ބުނެފައެވެ.\nމާތްﷲ ވަހީކުރައްވާފައިވެއެވެ. "ތިމަންރަސްކަލާނގެއަށް އަޅުކަން ކުރުމަށް މެނުވީ، ތިމަންރަސްކަލާގެ ޖިންނީންނާއި އިންސީން ނަހައްދަވަމެވެ."\nއަދި އުޚުރަވީ ހަޔާތް ބާއްޖަވެރިކުރަން އެދޭ މީހާ އެކަމަށް ދުނިޔޭގައި މަސައްކަތް ކުރުމަށް ހުތުބާގައި ވަނީ ވަސިއްޔަތްކޮށްފައެވެ.\nމާތްﷲ ވަހީކުރައްވާފައިވެއެވެ. "ފަހެ އެމީހެއްގެ ވެރިރަސްކަލާނގެއާއި ބައްދަލުވާން އެދޭހާ (ދަންނާށެވެ) ފަހެ، އެމީހާ ސާލިހު އަމަލުން އަމަލުކުރާ ހުށިކަމެވެ! އަދި އެމީހާގެ ވެރިރަސްކަލާނގެއަށް އަޅުކަންކުރުމުގައި، އެއްވެސް މީހަކު ބައިވެރި ނުކުރާ ހުށިކަމެވެ."\nދުނިޔޭގެ ހަޔާތް މާތްﷲ ސިފަކުރައްވާފައިވަނީ އެއްބަޔަކު އަނެއްބަޔަކަށް ފަހުރުވެރިވާ ތަނެއްގެ ގޮތުގައެވެ.\nމާތްﷲ ވަހީކުރައްވާފައިވެއެވެ: "ތިޔަބައިމީހުން ދަންނާށެވެ! ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައެވެ. އަދި މަޖަލެއްކަމުގައެވެ. އަދި ޒީނަތެއް ކަމުގައެވެ. އަދި ތިޔަބައިމީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދާތަކާއި، ދަރިންތަކާއި މެދު އެކަކު އަނެކަކަށްވުރެ ގިނަކަމަށް ބުނެ މޮޅުވާހަކަ ދެއްކުމެއްކަމުގައެވެ. ވާރޭފެނެއްގެ މިސާލުގައެވެ. އެފެނުން ފެންލިބިގެން ފެޅި ގަސްތަކެއް، ދަނޑުވެރިން އަޖައިބުކޮށްފައިވެއެވެ. ދެން އެގަސްތަށް ހިކިދެއެވެ. ދެން އެގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެތެވެ. ދެން އެ ހިކި ހުއިތަކަކަށް ވެދެއެވެ. އަދި އާޚިރަތުގައި ވަނީ ގަދަވެގެންވާ އަޒާބެވެ. އަދި ﷲގެ ހަޟްރަތުން ލިބޭ ފާފަފުއްސެވުމަކާއި ރުއްސެވުމެކެވެ. ކެހިވެރިކަމުގެ ވަގުތީ އުފަލެއްދޭ އެއްޗެއް ކަމުގައި މެނުވީ ދުނިޔޭގެ ދިރިއުޅުން ނުވެއެވެ."\nމާތްﷲ ދެއްވާފައިވާ އުމުރުގެ ބޭނުން ހެޔޮގޮތިގައި ހިފުމަށް ހުތުބާގައިވަނީ ނަސޭހަތްތެރިވެފައެވެ.\nމާތްﷲ ރުއްސުންލެއްވި އިބްނު އުމަރު ވިދާޅުވެފައިވެއެވެ. "ހަވީރު ވެއްޖެނަމަ ހެނދުނު ވަންދެން ތިބާ ދުނިޔޭގައި ހުންނާނެ ކަމަށް އިންތިޒާރު ނުކުރާށެވެ! އަދި ހެނދުވެއްޖެ ނަމަ ހަވީރުވަންދެން ތިބާ ދުނިޔޭގައި ހުންނާނެ ކަމަށް އިންތިޒާރު ނުކުރާށެވެ! ތިބާ ބަލިވުމުގެ ކުރިން، ސިއްހަތު ރަނގަޅަށް ހުންނަ ދުވަސްތަކުގެ ބޭނުން ( ހެޔޮގޮތުގައި) ހިފާށެވެ! އަދި މަރުވުމުގެ ކުރިން ދިރިހުރުމުގެ ބޭނުން ހެޔޮގޮތުގައި ހިފާށެވެ!\nހުތުބާ ނިންމާލަމުން ބުނެފައިވަނީ އިންސާނުން ދުނިޔޭގެ އެދުންތަކަށް ހެއްލިދަނީ ދުނިޔޭގައި ހިތްފަސޭހަކަމާއި ތަނަވަސްކަމުގައި އުޅުމުގެ ބޭނުމުގައި ކަމަށާއި އިންސާނުންގެ ދިރިއުޅުން ތަނަވަސްވާނީ މާތްﷲ އަށް ތަޤުވާވެރިވެގެން ކަމަށެވެ.\nއޮކްޓޯބަރ 26, 2018 15:59\nދެން ޕާޓީއާ ހެދި ހޭދެބައިވެ ދުނިޔެމަތިން ހަނދާންނެތި ޓުވީޓު ކުރުމަ އަބަދު އުޅޭ ލޫކަސް ޖަލީލުއާ ތޮއްޔިބު އައް ވާނީ ކިހިނެތްތަ


Dhonmanmaakahve hure Salman ge aailaage loabi helan hoadhi\nދޮންމަންމައަކަށްވެ ހުރެ ސަލްމާންގެ އާއިލާގެ ލޯބި ހެލަން ހޯދި\nހެލަން މަޝްހޫރު ނެށުންތެރިއެއްގެ ގޮތުގައި (ވ) އަދި ސަލީމް އާއި އޭނާގެ ދޮށީ އަނބިމީހާ އާއި ދަރިފުޅު ސަލްމާން އާއެކު\nމައިންބަފައިންނާއެކު އުފާވެރި ދިރިއުޅުމެއް އުޅެމުންދާ އާއިލާއެއްގެ ތެރެއަށް ކުއްލިއަކަށް ދޮންމަންމައަކު ފުންމާލައިފިނަމަ އެ އާއިލާއަކަށް ވާނެ ގޮތް ވިސްނާލާށެވެ. ސްކްރިޕްޓް ލިޔުންތެރިޔާ ސަލީމް ޚާންގެ އާއިލާއަށް ވެސް ދިމާވީ މި ފަދަ ގޮތެކެވެ. ސަލީމް އަކީ ބޮލިވުޑްގެ މަޝްހޫރު އެކްޓަރުން ކަމަށްވާ ސަލްމާން އާއި އަރްބާޒް އަދި ސުހައިލް ޚާންގެ ބައްޕަ އެވެ.\n"ޝޯލޭ"، "ދީވާރު"ފަދަ މޮޅު ފިލްމުތައް ލިޔުނު ލިޔުންތެރިޔާގެ ޒާތީ ދިރިއުޅުން އޭނާ ލިޔެފައިވާ ފިލްމުތައްހާ ޑްރާމާ ބޮޑެވެ. އާއިލާ ތެރޭ އެންމެ ބޮޑު ހަމަނުޖެހުމެއް އުފެދިގެން ދިޔައީ ސަލީމް ދެ ވަނަ ކައިވެންޏެއް ކުރި ހިސާބުންނެވެ.\nސަލީމް ފުރަތަމަ ކައިވެނިކުރީ ސަލްމާން މެންގެ މަންމަ ސަލްމާ އާ 1964 ވަނަ އަހަރު އެވެ. އެ ދެ މީހުންނަށް ހަތަރު ދަރިން ލިބިފައި ވެއެވެ. ސަލްމާން، އަރްބާޒް، ސުހައިލް އަދި އަލްވިރާ އެވެ.\nހަތަރު ދަރިންނާއެކު ދެމަފިރިން އުފާވެރި އާއިލާއެއް އުޅެމުން ދަނިކޮށް ކުއްލިއަކަށް އެމީހުންގެ ހަޔާތަށް ހެލަން އެވެ. ހެލަން އަކީ އެ ޒަމާނުގެ ފިލްމުގައި އެންމެ މަޝްހޫރު ނެށުންތެރިޔާ އެވެ. އަދި މަޝްހޫރު ބަތަލާ އެއް ވެސް މެއެވެ.\nފިލްމު އިންޑަސްޓްރީގައި ބިޒީކޮށް ސަލީމް އުޅުނުއިރު އޭނާއާ ހެލަން އާ ބައްދަލުވެ އެ ދެމެދުގައި ސިއްރު ލޯބީގެ ގުޅުމެއް އުފެދުނެވެ. އަދި ގިނަ އަހަރު ތަކެއް ވަންދެން މި މީހުން ސިއްރުން މި ގުޅުން ބޭއްވި އެވެ. އެންމެ ފަހުން ހެލަން ދޫކޮށްލަން ނުކެރިގެން 1980 ގައި ސަލީމް އޭނާ އާ ދެ އަންބަށް ކައިވެނި ކުރީ އެވެ.\nހެލަން ވަރަށް ކުރިން ދީފައިވާ އިންޓަވިއު އެއްގައި ބުނި ގޮތުގައި ސަލީމް އާއި އޭނާ ކައިވެނިކުރަން ނިންމިޔަސް އުފާވެރި އާއިލާއެއްގެ މެދަށް ވަދެ އެމީހުންގެ ހަމަޖެހުމާއި އުފާވެރިކަން ނަގާލެވޭތީ ޚުދް އޭނާ އަމިއްލަ ނަފްސު ކުށްވެރި ކުރެ އެވެ.\nމި ކައިވެނީގެ ސަބަބުން މަންމައަށް ލިބުނު ހިތާމަތައް އެންމެ ދޮށީ ދަރިފުޅުގެ ހައިސިއްޔަތުން އެންމެ ރަނގަޅަށް ފެނުނި ސަލްމާނަށެވެ. އަދި އެކަމާ އޭނާ އިންތިހާއަށް ދެރަވެ ރުޅި އައެވެ. އަބަދުވެސް މަންމަދެކެ އިންތިހާއަށް ލޯބިވާ ދަރިއަކަށް ވާތީ މަންމަ ކުރަމުންދިޔަ ހިތާމައިގެ ސަބަބުން ސަލްމާނަށް އެ ދުވަސްވަރު ވަރަށް އުނދަގޫވިއެވެ. ބައްޕަގެ އިންތިޒާރުގައި މަންމަ އެތައް ރެޔަކު ނުނިދާ ދެރަވެފައި އިންނަ މަންޒަރު ފެނިފައި ސަލްމާނުގެ ހިތް ހަލާކުވި އެވެ.\nދެ ވަނަ ކައިވެންޏެއް ކުރިޔަސް ސަލްމާ ދެކެ ވާ ލޯތްބަށް އުނިކަމެއް ނާންނާނެ ކަމާއި އާއިލާއާ އޮތް ގުޅުމަށް ބުރުލެއް ނާރާނެކަމުގެ ފުރިހަމަ ޔަގީންކަން އޭރުވެސް ސަލީމް ދެމުން ދިޔަ އެވެ.\nކައިވެންޏަށްފަހު ހެލަން ވެސް ދިރިއުޅެމުން ދިޔައީ ސަލްމާ އާ އޭނާގެ ދަރިންނާއެކު އެއް ގެއެއްގަ އެވެ. ފުރަތަމަކޮޅު ދެ މީހުންގެ މެދުގައި ވަރަށް ވަރުގަދަ ރުޅިވެރިކަމެއް އޮތެވެ. ދަރިން ތިބީ މަންމައާ އެއްކޮޅަށެވެ. ހެލަން ހުރީ އެކަނި މާއެކަންޏެވެ. ސަލްމާ ވެސް ދަރިން ވެސް ހެލަން ގަބޫލުކުރަން ބޭނުމެއް ނުވި އެވެ. އަދި އެކަކުވެސް ހެލަން އާ ވާހަކަ ވެސް ނުދައްކަ އެވެ.\nހެލަން އަކީ ވަރަށް ހިތްހެޔޮ ރަނގަޅު މިޒާޖެއްގެ މީހެކެވެ. އޭނާގެ ރަނގަޅުކަމާއި މަޑުމައިތިރިކަމުން އަދި މިޒާޖުގައި ހުރި ހިތްހެޔޮކަމުން، މަޑުމަޑުން ސަލްމާ އާ ވެސް ގުޅުން ރަނގަޅުވި އެވެ. އަދި ސަލްމާ އާ ގުޅުން ރަނގަޅުވީ ވަރަކަށް އޭނާގެ ދަރިންނާ ވެސް ގުޅުން ރަނގަޅު ވަމުން ދިޔަ އެވެ. އެންމެ ފަހުން ހެލަން އަކީ ވެސް އާއިލާގެ ފަރުދެއްގެ ގޮތުގައި ދެ ވަނަ މަންމައެއްގެ ގޮތުގައި ހުރިހާ ކުދިން ގަބޫލުކުރި އެވެ. އަދި ސަލްމާ އާއި ހެލަންގެ މެދުގައި ގާތް އެކުވެރިކަމުގެ ގުޅުމެއް ގާއިމް ކުރެވުނެވެ.\nސަލީމް އާ ކައިވެނިކުރިޔަސް ދަރިއަކު ނުހޯދަން ނިންމި ނިންމުމަކީ އެ ދެމީހުން އެއްބަސްވެގެން ނިންމާފައި އޮތް ނިންމުމެކެވެ. އިތުރު ދަރިން ހޯދައިގެން އާއިލާއަށް ކުރިމަތިވެދާނެ މައްސަލަތަކެއް ހުރެދާނެކަމަށް ބަލާފަ އެވެ. އެހެންވެ ކުއްޖަކު އެޑޮޕްޓްކުރަން އެމީހުން ނިންމީ އެވެ. ސަލްމާންގެ އެންމެ ހަގު ކޮއްކޮ އަރްޕިތާ އަކީ ސަލީމް އާއި ހެލަން އެޑޮޕްޓްކޮށްފައިވާ ކުއްޖެކެވެ.


މާފަންނު ޕޮލިސް ސްޓޭޝަންގެ އައު އިމާރާތް ރަސްމީކޮށް ހުޅުވައިފި\n30 މާޗް 2021\nމާލެ ސިޓީ ވެސްޓު ޕާކު ހިމެނޭ ސަރަހައްދުގައި ގާއިމު ކޮށްފައިވާ މާފަންނު ޕޮލިސް ސްޓޭޝަންގެ އިމާރާތް ރަސްމީކޮށް ހުޅުވައިފިއެވެ.\nމާފަންނު ޕޮލިސް ސްޓޭޝަންގެ އައު އިމާރާތް ހުޅުއްވައިދެއްވީ ރޭ ބޭއްވި ރަސްމިއްޔާތެއްގައި މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ އާއި ކޮމިޝަނަރ އޮފް ޕޮލިސް މުޙައްމަދު ޙަމީދުއެވެ.\nމި ރަސްމިއްޔާތުގައި ޑެޕިއުޓީ ކޮމިޝަނަރ އޮފް ޕޮލިސް ޢަބްދުލް މަންނާން ޔޫސުފް އާއި ޑެޕިއުޓީ ކޮމިޝަނަރ އޮފް ޕޮލިސް ޢަލީ ރަޝީދު އާއި ފުލުހުންގެ އެގްޒެކެޓިވް އޮފިސަރުންނާއި ފުލުހުންގެ ކޮމިޝަންޑް ބައެއް އޮފިސަރުންނާއި މާފަންނު ޕޮލިސް ސްޓޭޝަންގައި މަސައްކަތްކުރާ މުވައްޒަފުން ބައިވެރިވެލެއްވިއެވެ.\nމި ރަސްމިއްޔާތުގައި މިނިސްޓަރ އޮފް ހޯމް އެފެއާޒް އިމްރާން ޢަބްދުﷲ ދެއްކެވި ވާހަކަފުޅުގައި، އިންސާނީ މުޖުތަމައެއްގެ ތެރޭގައި ހަމަޖެހުމާއި މަސްލަހަތު ގާއިމުކޮށް، ސަލަމަތާއި ރައްކާތެރިކަން ކަށަވަރުކުރުމަށް އެބައެއްގެ މެދުގައި އުފެދިފައި އޮންނަ މުއައްސަސާއަކީ އަބަދުވެސް އެންމެ ލޮބުވެތި އެންމެ ޝަރަފުވެރި، ގަދަރާއި އިހުތިރާމް ލިބިގެންވާ މުއައްސަސާއެއްކަމަށް ވިދާޅުވިއެވެ. އަދި ދިވެހިރާއްޖޭގައި އެޒިންމާ ފުލުހުން އަދާކުރަމުންދާތާ 88 އަހަރު ވެގެންދާއިރު، މި ހިދުމަތް އިތުރަށް ފުޅާކޮށް ތަރައްގީކޮށް ހަރުދަނާކުރުމަށް މަސައްކަތް ކުރަމުން އައިސް، މިއަހަރު މި ބައްދަލުކުރީ އުފާވެރި މުނާސަބަތު ތަކާއެކުކަމަށްވިދާޅުވިއެވެ. އެގޮތުން ފުލުހުންގެ ހިދުމަތުގެ ގާނޫނު އަލަށް ވުޖޫދުކުރެވި އަމަލުކުރެވިގެންދިއުމަކީ ފުލުހުންނަށް ލިބުނު ވަރަށް ބޮޑު ކުރިއެރުމަކާއި ހިތްހަމަޖެހުމެއްކަމަށާއި ފުލުހުންގެ މަސައްކަތަށް މަގުދައްކައިދޭ ފުލުހުންގެ ދުރު، ދިގު ރާސްތާއަށް އަލިކޮށްދޭ ބައްތިއެއްކަމަށް ވިދާޅުވިއެވެ.\nހުރިހާ ފުލުހުންނަކީ ފުލުހުންގެ އައު ގާނޫނަށް އަހުލުވެރި، ގާނޫނުގައި ބުނާ ކަންކަނަށް ރަނގަޅަށް ފުރިހަމައަށް އެނގޭބަޔަކަށް ވުމަށް އިލްތިމާސްކުރައްވައި، އައު ގާނޫނުގެ ދަށުން ގިނަ ގަވާއިދުތަކެއް ހެދިގެންދާނެކަމަށާ މިއީ ފުލުހުންގެ ހިދުމަތް ފުރިހަމައަށް ބައްޓަންކޮށްދީ ސަފުތައް ތަރުތީބުކޮށްދީ މަސައްކަތުގެ ރާސްތާ ކަނޑައަޅައި ދޭނެ މަސައްކަތަކަށް ވެގެން ދާނެކަމަށް ވިދާޅުވިއެވެ. އަދި ގާނޫނާއި ގަވާއިދުތަކަށް ބިނާކޮށް ދެވޭ ހިދުމަތް ވެގެންދާނީ ދިވެހިން އުންމީދުކުރާ، ދިވެހިން ބޭނުންވާ، ދިވެހިން އެބަޔަކަށްޓަކައި ފަހުރުވެރިވާ ފުލުހުންގެ މުއައްސަސާއެއް ގާއިމު ކުރުމުގެ މަސައްކަތަކަށްކަމަށް ވިދާޅުވިއެވެ.\nހަމައެއާއެކު ހިދުމަތެއް ދިނުމަށްޓަކައި ނުވަތަ ޒިންމާއެއް އަދާކުރުމަށްޓަކައި ދެ ސިފައެއް ލިބިގަންނަންޖެހޭކަމަށް ގަބޫލުކުރައްވާކަމަށާއި އެއީ އެމަސައްކަތެއް ކުރުމަށްޓަކައި ކޮންމެހެން ލިބިގަންނަންޖެހޭ ގާބިލުކަމާއި ހުނަރު ލިބިގަތުމާއެކު އެ މަސައްކަތުގައި އިހުލާސްތެރިކަމުގެ ސިފަ ވަރަށް ފުރިހަމަގޮތުގައި އެމީހެއްގެ ކިބައިގައި އަށަގަންނުވަން ޖެހޭކަމަށް ވިދާޅުވިއެވެ. އަދި ގާބިލުކަމާއި އިހުލާސްތެރިކަން އެމީހެއްގެ ކިބައިގައި އަށަގެންނެވިއްޖެނަމަ އެމީހަކު ވެގެންދާނީ މަސައްކަތުގައި ނަމޫނާ އަކަށްކަން ފާހަގަކުރައްވައި، ކޮންމެ ފުލުހަކީ މިގާނޫނާއި ގާނޫނުގެ ދަށުގެން ހެދޭ ގަވާއިދުތަކާ އެކުގައި ނަމޫނާއަކަށް ވެއްޖެނަމަ، މުއައްސަސާއަށްޓަކައި އެންމެންވެސް ފަހުރުވެރިވެ އުފާކުރާނެ ކަމެއް ކަމަށްވެސް ވިދާޅުވިއެވެ.\nމިރަސްމިއްޔާތުގައި ސެންޓްރަލް ޕޮލިސިންގ ކޮމާންޑްގެ ހެޑް އެސިސްޓަންޓް ކޮމިޝަނަރ އޮފް ޕޮލިސް އިސްމާޢީލް ނަވީން ދެއްކެވި ވާހަކަފުޅުގައި ފުލުހުންގެ އައު ގާނޫނުގެ ދަށުން ފުލުހުންގެ އިޖުތިމާއީ ޒިންމާ ވަރަށް ބޮޑުކަން ފާހަގަކުރައްވައި، ރައްޔިތަކަށް ދަތިވާ، އުނދަގުވާ އަދި ކަންބޮޑުވާ ކޮންމެ ކަމަކީ ފުލުހުން އެކަމަކަށް އެހީތެރިކަން ފޯރުކޮށްދިނުމަށް އަތުކުރިއޮޅާލައި ތައްޔާރަށް ތިބެންޖެހޭ ކަމެއްކަމަށް ވިދާޅުވިއެވެ. އަދި ރައްޔިތުންނަށް ދިމާވާ ކޮންމެ ކަމެއްގައިވެސް އޯގާތެރިކަމާއި ކުލުނާ އިހުތިރާމާއެކު ހިދުމަތް ފޯރުކޮށް ދިނުމަކީ ކޮންމެ ފުލުހެއްގެވެސް މަސްއޫލިއްޔަތާއި ޒިންމާކަމަށް ވިދާޅުވިއެވެ.\nހަމައެއާއެކު ހުޅުވިގެންދާ މާފަންނު ޕޮލިސް ސްޓޭޝަންގެ އިމާރާތުގެ ސަބަބުން ވަށްޓެރި ފުލުހުންގެ ހިދުމަތް އިތުރަށް ހަރުދަނާވެ، ރައްޔިތުންގެ ކަންބޮޑުވުންތައް ފުލުހުންނާ ހިއްސާކޮށް ފުލުހުންނާ ބައްދަލުކޮށް ރައްޔިތުންގެ ހިޔާލުތައް ހިއްސާކުރެއްވުމަށް ފަސޭހަތަކެއް ވެގެންދާނެކަމަށް ވިދާޅުވިއެވެ.\nމާފަންނު ޕޮލިސް ސްޓޭޝަން ކުރިން ހިންގަމުންއައީ ފަންހިޔާ ބިލްޑިންގ ގައެވެ. މާފަންނު ޕޮލިސް އައު އިމާރާތަކަށް ބަދަލުވެގެންދިއުމާއެކު އެ ސްޓޭޝަންގައި މަސައްކަތްކުރާ މުވައްޒަފުންނަށާއި މެރިން އިންވެސްޓިގޭޝަންގައި މަސައްކަތްކުރާ މުވައްޒަފުންނަށް ފަސޭހަތަކެއް ވެގެންދާނެއެވެ.


Court un Adheeb dhookollumun majileehah kulli massala eh\nކޯޓުން އަދީބު ދޫކޮށްލުމުން މަޖިލީހަށް ކުއްލި މައްސަލައެއް\nކުރީގެ ނައިބު ރައީސް އަހްމަދު އަދީބު ފުލުސް ހެޑް ކުއާޓަރު ކައިރީގައި: އޭނާ ބަންދުން ދޫކޮށްލަން ކޯޓުން ރޭ އަމުރު ކުރުމާ ގުޅިގެން ކުއްލި މައްސަލައެއް މަޖިލީހަށް ހުށަހެޅުއްވި -- ފޮޓޯ: އަހްމަދު ޝުރާއު | އަވަސް\nއެމްޓީޑީގެ ލީޑަރު، ކުރީގެ ނައިބު ރައީސް އަހްމަދު އަދީބު ބަންދުން ދޫކޮށްލަން ކޯޓުން ކުރި އަމުރާ ގުޅިގެން ރައްޔިތުންގެ މަޖިލީހަށް ކުއްލި މައްސަލައެއް މިއަދު ހުށަހަޅައިފި އެވެ.\nރާއްޖޭން ފިލައިގެން ގޮސް އިންޑިއާއަށް އެތެރެވާން އުޅެނިކޮށް އެ ގައުމުގެ ފުލުހުން ވަނީ އަދީބު ހިފަހައްޓާފަ އެވެ. އިންޑިއާގެ ހިމާޔަތަށް އަދީބު އެދިވަޑައިގަތް ނަމަވެސް އިންޑިއާއިން ވަނީ އަދީބު ދިވެހި ފުލުހުންނާ ހަވާލުކޮށްފަ އެވެ. އަދި ދިވެހި ފުލުހުންގެ ބެލުމުގެ ދަށުގައި ރޭ ވަނީ ރާއްޖެ ގެނެސްފަ އެވެ.\nރާއްޖެ ގެނެސް އޭނާ ބަންދުގައި ބެހެއްޓުމަށް ރޭ އަދީބު ކްރިމިނަލް ކޯޓަށް ގެންދިޔަ ނަމަވެސް އޭނާ ހައްޔަރުކޮށްގެން ރާއްޖެ ގެނެސްފައި ވަނީ ބައިނަލްއަގްވާމީ ގާނޫނުތަކާ ހިލާފަށް ކަމަށް ފުލުހުން ވެސް އެއްބަސްވުމުން ކްރިމިނަލް ކޯޓުން އަމުރު ކުރީ އޭނާ ބަންދުން ދޫކޮށްލުމަށެވެ.\nއެ މައްސަލައާ ގުޅިގެން ރައްޔިތުންގެ މަޖިލީހަށް ކުއްލި މައްސަލައެއް ހުށަހެޅުއްވީ ހުޅުދޫ ދާއިރާގެ އެމްޑީޕީގެ މެންބަރު އިލްޔާސް ލަބީބެވެ. އެ ކުއްލި މައްސަލަގާއި ވަނީ އަދީބު ފިލައިގެން އުޅަނިކޮށް އޭނާ ހައްޔަރުކޮށްގެން ފުލުހުން ކޯޓަށް ގެނައުމުން ބަންދުގައި ބަހައްޓަން ނުފެންނަ ކަމަށް އެ ކޯޓުން ނިންމުމުން އެކަން ސަރުކާރުގެ ސަމާލު ކަމަށް ގެންނަން ފެނިވަޑައިގަންނަވާ ކަމަށެވެ.\nމި ކުއްލި މައްސަލަ ބަހުސަށް ހުޅުވާލަން ރައްޔިތުންގެ މަޖިލީހުން ފާސްކުރީ ވޯޓުގައި ބައިވެރިވެވަޑައިގެންނެވި 35 މެންބަރުންގެ ތެރެއިން 34 މެންބަރުންގެ އަޣުލަބިއްޔަތުންނެވެ. ކުއްލި މައްސަލައާ ދެކޮޅަށް އެއް މެންބަރަކު ވޯޓު ދެއްވި އެވެ.\nކްރިމިނަލް ކޯޓުގެ އަމުރުގެ ދަށުން އަދީބު ދޫކޮށްލި ނަމަވެސް މިއަދު ހެނދުނު ވަނީ ކްރިމިނަލް ކޯޓުން ނެރުނު އާ އަމުރެއްގެ މައްޗަށް އޭނާ އަލުން ހައްޔަރު ކޮށްފަ އެވެ. ފުލުހުންގެ ބެލުމުގެ ދަށުން އަދީބު ވަނީ ޖަލަށް ގެންގޮސްފަ އެވެ.\nއަދީބު ހައްޔަރުކުރުމުގައި ފުލުހުން ގާނޫނާ ހިލާފުވެފައިވަނީ ބައިނަލްއަގްވާމީ ކަނޑުގެ ސަރަހައްދުން އަދީބު ހައްޔަރުކޮށްފައިވާއިރު އެ ހާލަތުގައި އަމަލު ކުރަން ޖެހޭ ބައިނަލްއަގްވާމީ ގާނޫނެއް ކަމަށްވާ ފްލެޓް ސްޓޭޓް ގާނޫނަށް އަމަލުކޮށްފައި ނެތުމުންނެވެ.\nއެ ގާނޫނުގައިވާ ގޮތުން ބައިނަލްއަގްވާމީ ކަނޑުގެ ސަރަހައްދަކުން ގައުމަކަށް މީހަކު ހައްޔަރު ކުރެވޭނީ އެމީހަކު ހުރި އުޅަނދަކީ އެ ގައުމެއްގައި ރަޖިސްޓްރީކޮށްފައި ނުވަތަ އެ ގައުމެއްގެ ދިދަ ނަގާފައިވާ އުޅަނދެއް ކަމުގައިވާނަމަ އެވެ.\nކުރީގެ ނައިބު ރައީސް އަހުމަދު އަދީބު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް + ކްރިމިނަލް ކޯޓް


Imaaraai kurumugai alhan jehey rakkaatherikamuge fiyavalhu thakuge guideline eh aammu koffi | Wathan.mv އިމާރާތްކުރުމުގައި އަޅަން ޖެހޭ ރައްކާތެރިކަމުގެ ފިޔަވަޅުތަކުގެ ގައިޑްލައިނެއް އާންމުކޮށްފި | Wathan.mv\nއިމާރާތްކުރުމުގައި އަޅަން ޖެހޭ ރައްކާތެރިކަމުގެ ފިޔަވަޅުތަކުގެ ގައިޑްލައިނެއް އާންމުކޮށްފި\nމެއި 10, 2020\nކޮވިޑް-19 އާއި ގުޅިގެން އިމާރާތްކުރުމުގެ ސައިޓުތަކުގައި އަޅަން ޖެހޭ ރައްކާތެރިކަމުގެ ފިޔަވަޅުތަކުގެ ގައިޑްލައިނެއް މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީއިން އާންމުކޮށްފި އެވެ.\nމަސީއިން އޮންލައިންކޮށް ބޭއްވި ބައްދަލުވުމެއްގައި ޖަމިއްޔާގެ ރައީސް މުހައްމަދު އަލީ ޖަނާހު ވިދާޅުވީ، މި ގައިޑްލައިނާ އެއްގޮތަށް މަސައްކަތް ކުރުމުގައި ދަތިތަކެއް ކުރިމަތިވާނެ ކަމަށާއި ނަމަވެސް މިއީ އެންމެ ރައްކާތެރި ގޮތް ކަމަށެވެ.\nހަ ބަހަކުން (ދިވެހި، އިނިރޭސި، ނޭޕާލީ، ހިންދީ، ބެންގާލީ އަދި ސިންހަލީސް) ނެރުނު މި ގައިޑްލައިންގައި ފާހަގަކޮށްފައިވާ ބައެއް ކަންތައްތަކުގެ ތެރޭގައި ވަޒީފާ ދޭ ފަރާތުގެ މަސްއޫލިއްޔަތާއި ސައިޓުތަކުގެ މަސައްކަތްތައް ބައްޓަން ކުރަން ޖެހޭނެ ގޮތް ހިމެނެއެވެ.\nސައިޓު ހުޅުވުމުގެ ކުރިންނާއި ސައިޓު ތެރޭގައި އަދި ސައިޓުން ބޭރުގައި ކުރަން ޖެހޭ ކަންތައްތައް ވަނީ ހިމަނާފަވާއިރު، ކޮންމެ ކުންފުންޏަކުން ވެސް އެމާޖެންސީ ރެސްޕޮންސް ޕްލޭނެއް (އީއާރުޕީ- ސީ19) ބާއްވަން ޖެހޭނެ ކަމަށް އެ ގައިޑްލައިންގައި އިރުޝާދު ދީފައިވެއެވެ.\nމީގެ އިތުރުން ކޮންމެ ސައިޓެއްގައި ވެސް “ނުފޫޒުން އެއްކިބާވެގެންވާ” ސައިޓް ސޭފްޓީ އެންޑް ހެލްތު ރެޕްރެޒެންޓޭޓިވްއެއް (އެސްއެސްއެޗްއާރު) ބެހެއްޓުމަށް ވެސް އެ ގައިޑްލައިންގައި ވަނީބުނެފައެވެ.


Laamarukazee nizaamu Raajje ah ekasheegen nuvey, vanee fail vefai: Raees\nލާމަރުކަޒީ ނިޒާމް ރާއްޖެއަށް އެކަށީގެން ނުވޭ، ވަނީ ފެއިލްވެފަ: ރައީސް\nރައީސް ޔާމީން، ރޭ ބަހުސްގައި ބައިވެރިވެވަޑައިގަތުމަށް އެމްއެންޔޫގައި --\nއެމްޑީޕީ ސަރުކާރުގައި ގާއިމްކުރި ލާމަރުކަޒީ ނިޒާމް މިހާރު ވަނީ ފެއިލްވެފައިވާ ކަމަށް ރައީސް އަބްދުﷲ ޔާމީން އަބްދުލްގައްޔޫމް ރޭ ވިދާޅުވެއްޖެ އެވެ.\nލާމަރުކަޒީ އުސޫލުން ކައުންސިލްތަކަށް ބާރު ދީގެން ހިންގާ ލާމަރުކަޒީ ނިޒާމްގައި ރަށްރަށުގެ ކައުންސިލްތަކާއި އަތޮޅު ކައުންސިލްތައް އިންތިހާބު ކުރެ އެވެ. މިހާރު އިންތިހާބުކޮށްފައިވާ ކައުންސިލަރުންނަކީ ތިންވަނަ ދައުރުގެ ކައުންސިިލަރުންނެެވެ. އެ އިންތިހާބުގައި ޕީޕީއެމްއަށްވުރެ ކުރީގައި އަބަދުވެސް އުޅެނީ އެމްޑީޕީ އެވެ.\nއިދިކޮޅު ކޯލިޝަންގެ ކެންޑިޑޭޓް އިބްރާހިމް މުހައްމަދު ސޯލިހު، އިބޫގެ އެންމެ މައިގަނޑު ވައުދުގެ ތެރޭގައި ކައުންސިލްތަކަށް ބާރު ދީގެން ރަށްރަށަށް ތަރައްގީ ގެނައުމުން ހިމެނެ އެވެ. "ޖަޒީރާ ރާއްޖެ"ގެ ސިޔާސަތުގެ ދަށުން ގިނަ ބާރުތަކެއް ކައުންސިލްތަކަށް ދޭން އިބޫ ވަނީ ނިންމަވާފަ އެވެ.\nލާމަރުކަޒީ ނިޒާމާ ގުޅޭ ގޮތުން ރޭ ރިޔާސީ ބަހުސްގައި ރައީސް ޔާމީންއާ ސުވާލު ކުރެއްވުމުން ވިދާޅުވީ، ލާމަރުކަޒީ ނިޒާމަކީ ރާއްޖެއަށް އެންމެ އެކަށީގެންވާ ނިޒާމެއް ކަމަށް ގަބޫލު ނުކުރައްވާ ކަމަށެވެ. އެ ނިޒާމްގެ ތެރެއިން ވަރަށް ބޮޑެތި އުނދަގޫތަކާ ކުރިމަތިވެވަޑައިގެންފި ކަމަށެވެ.\n"ރާއްޖޭގެ ދައުލަތުގެ އެންމެ އިސް ފަރާތުގެ އަމުރުމައުރޫފު ރާއްޖޭގެ ކޮންމެ ތާކަށް ހިނގަން ވާނެ، އަޅުގަނޑު ތަރައްގީ ގެންނަން ވަކި ރަށެއް އިސްތިސްނާނުކޮށް މިކުރާ މަސައްކަތަށް އެންމެ ބޮޑަށް ހުރަސް އަޅާފައިވަނީ އިދިކޮޅު މެޖޯރިޓީ އޮންނަ ކައުންސިލްތައް، އެހެންވީމަ އެ މެޗުއަރިޓީ އެމީހުންނަށް އައީމަ ލާމަރުކަޒީ ނިޒާމް ރަނގަޅު ނިޒާމަކަށް ވާނީ،" ރައީސް ޔާމީން ވިދާޅުވި އެވެ.\nރައީސް ޔާމީން ވިދާޅުވީ ސިޔާސީ ވާދަވެރިކަމުގައި ކައުންސިލަރުން މަސައްކަތް ކޮށްފައިވަނީ ރައްޔިތުންގެ އަތުން ތަރައްގީ ބީވެގެންދާ ގޮތަށް ކަމަށެވެ. ފުޓްސަލް ދަނޑުތައް ވެސް ސަރުކާރުން ބޭނުންވި ބާރު މިނުގައި ނުގެންދެވުނީ އެހެންވެ ކަމަށެވެ.\n"އެ މެޗުއާރިޓީ އައިސްގެން އެކަން ކުރާނަމަ ލާމަރުކަޒީ ނިޒާމަކީ އޭގެ ޒާތުގަ ރަނގަޅު ނިޒާމެއް، އެކަމަކު ޕަވާ ޝެއާކޮށްގެން މިކަން ކުރެވޭނީ މެޗުއާރިޓީ އައިސްގެން، މިހާރު ތަންފީޒުވެގެންދާ ގޮތުން ލާމަރުކަޒީ ނިޒާމަކީ ފެއިލްވެފައިވާ ނިޒާމެއް، އޭގެ މާނައަކީ އެއީ ވޯކަބަލް ނިޒާމެއް ނޫނެކޭ ބުނަނީއެއް ނޫން، މިހާރު އޮތް ހާލަތުން އަޅުގަނޑު ގަބޫލުކުރަނީ އެއީ ފެއިލްވެފަ އޮތް ނިޒާމެއް ކަމަށް،" ރައީސް ވިދާޅުވި އެވެ.\nރައީސް ޔާމީން ވިދާޅުވީ ލާމަރުކަޒީ ނިޒާމް އޭގެ އަސްލު ގޮތުގައި ހިންގޭނީ ރައްޔިތުންގެ މަސްލަހަތަށް އިސްކަން ދޭން މީހުންނަށް ވިސްނުނުނު ދުވަހަކުން ކަމަށެވެ.\nރައީސް އަބްދުﷲ ޔާމީން ޕީޕީއެމް އެލްޖީއޭ + ރިޔާސީ އިންތިހާބު 2018


Shaim ge evves zaathy mauloomaatheh hissaakoffaeh nuvaane- Shidhatha\nރާއްޖެ - ޖެންޑާރ މިނިސްޓާރ ޝިދާތާ\nޝައިމް ގެ އެއްވެސް ޒާތީ މައުލޫމާތެއް ހިއްސާކޮށްފައެއް ނުވާނެ- ޝިދާތާ\nހިއްސާކޮށްފައިވާނީ އެ މައްސަލައިގެ ތަފްސީލާއި އެ މައްސަލަ ހުށަހެޅުނު ގަޑި ތަކުގެ ވާހަކަތައް ކަމަށް މިނިސްޓާރ ވިދާޅުވި\nމިނިސްޓަރ ނުދައްކަވާ ވާހަކަތަކެއްވެސް ނޫސްތަކުގައި ހުރިކަމަށް ވެސް ވިދާޅުވި\nކ. މާލެ 15 ޖުލައި 2019 | ހޯމަ 10:09 2,000\nމިނިސްޓަރ އޮފް ޖެންޑާރ އެން ސޯޝަލް ސާރވިސް ޝިދާތާ - Avas.Mv\nޝައިމް ގެ އެއްވެސް ޒާތީ މައުލޫމާތެއް ހިއްސާ ކޮށްފައި ނުވާނެ ކަމަށް މިނިސްޓަރ އޮފް ޖެންޑާރ އެން ސޯޝަލް ސާރވިސް ޝިދާތާ ޝަރީފް ވިދާޅުވެއްޖެއެވެ.\nޝިދާތާ މިހެން ވިދާޅުވީ ޖެންޑާރ މިނިސްޓްރީ ގެ ބެލުމުގައި ހުއްޓާ ޝައިމް ގެއްލުނު މައްސަލައާއި ގުޅިގެން މިނިސްޓަރ މަޖިލީހަށް ހާޒިރުކޮށް، ޝައިމްގެ ޒާތީ މައުލޫމާތު ތަކެއް ނޫސް ކޮންފަރެންސެއްގައި ހިއްސާ ކުރުމާއި ގުޅިގެން ފަރެސްމާތޮޑާ ދާއިރާގެ މެމްބަރު ހުސެއިން މުހައްމަދު ލަތީފް ކުރިމަތި ކުރުވި ސުވާލަކަށް ޖަވާބު ދެއްވަމުންނެވެ.\nޝިދާތާ ވިދާޅުވީ ޕްރެސްކޮންފަރެންސް ގައި ހަމައެކަނި ހިއްސާކޮށްފައިވާނީ އެ މައްސަލައިގެ ތަފްސީލާއި އެ މައްސަލަ ހުށަހެޅުނު ގަޑިތަކުގެ ވާހަކަތައް ކަމަށެވެ.\nނަމަވެސް ޝައިމް ގެއްލުނު މައްސަލައާއި ގުޅިގެން މީސްމީޑިއާ ގައި އޮޅުން އަރާފަދަ ގޮތަކަށް ވާހަކަ ތަކެއް ފެތުރުމާއި ގުޅިގެން އާންމު މަސްލަހަތު ހިމާޔަތް ކުރުމަށްޓަކާ އޮޅުން އަރާ ފަދަ ކަމެއް އޮތް ނަމަ އޮޅުން ފިލުވައި ދިނުމަކީ މިނިސްޓަރ ގެ ގާނޫނީ ޒިންމާ އެއްގޮތުގައި ދެކޭ ކަމަށް ވެސް ވިދާޅުވިއެވެ.\nނޫސް ކޮންފަރެންސް ގައި ނުދައްކަވާ ވާހަކަތަކެއް ވެސް ނޫސްތަކުގައި ހުރިކަން މިނިސްޓަރ ގެ ޖަވާބުގައި ފާހަގަ ކުރެއްވިއެވެ.\nމިފަދަ މައްސަލަތަކާއި ގުޅިގެން މީޑިއާގައި އެކުދިންނާ ބެހޭގޮތުން ދައްކާ ވާހަކަތަކުން އެކުދިންނަށް ކުރާނެ އަސަރާ މެދު ވިސްނާލުމަށް ވެސް މިނިސްޓަރ އިލްތިމާސް ކުރެއްވިއެވެ.\nޖެންޑަރ މިނިސްޓަރ ޝިދާތާ މަޖިލީހަށް ހާޒިރު ކޮށްފައި ވަނީ އެ މިނިސްޓްރީ ގެ ބެލުމުގެ ދަށުގައި ހުރި ކުޑަކުއްޖެއް ގެއްލުމާއި ގުޅިގެން ސުވާލު ކުރެއްވުމަށެވެ. ޝައިމް ގެއްލިގެން ފުލުހުން އޭނާ ހޯދުމުގެ މަސައްކަތް ކުރަން ފަށާފައިވަނީ މިމަހުގެ 18 ވީ އަންގާރަ ދުވަހުއެވެ. ޝައިމް މިހާރު ފެނިފައިވާއިރު އޭނާ ފޮރުވުމުގެ މައްސަލާގައި ދެ ފަރާތެއް ވަނީ ފުލުހުންގެ ބެލުމުގެ ދަށަށް ގެނެވިފައެވެ.


އިދިކޮޅުގެ އެއްވެސް މުޒާހަރާއެއްގައި ފުލުހަކާ ކުރިމަތިލައި، ޤާނޫނާ...\nއިދިކޮޅު ޕްރޮގްރެސިވް ކޯލިޝަން\nއިދިކޮޅުގެ އެއްވެސް މުޒާހަރާއެއްގައި ފުލުހަކާ ކުރިމަތިލައި، ޤާނޫނާ ޚިލާފުވެފައެއް ނުވާނެ: އިދިކޮޅު\nޤާނޫނުތަކުން ބޭރުން އެއްވެސް ކަމެއް ކޮށްފައި ނުވާނެކަމަށް ވިދާޅުވި\nކުރިއަށް އޮތް ހުކުރުގައި މުޒާހަރާ ކުރިއަށް ގެންދާނެ\nފިހާރަތައް ވަކި ގަޑިތަކަށް ބަންދު ކުރަން ޖެހުން ފާހަގަ ކުރެއްވި\n1 މާރޗް 2021 | ހޯމަ 18:56\nއެމްޕީ މޮސްޓާ އިދިކޮޅުގެ އެއްވުމެއްގެ ތެރެއިން ފުލުހަކާ ޒުވާބު ކުރައްވަނީ- އިދިކޮޅުގެ އެއްވުންތަކުގައި ދޭތެރެ ދޭތެރެއިން ފުލުހުންނާ ކުރިމަތިލުންތައް ހިނގާފައިވޭ\nއިދިކޮޅުން ކުރިއަށްގެންދިޔަ އެއްވެސް މުޒާހަރާއެއްގައި މިހާތަނަށް ފުލުހުންނަށް ހުތުރުބަހުން ވާހަކަ ދައްކައި، ފުލުހުންނާ ކުރިމަތިލާފައި ނުވާނެކަމަށް އިދިކޮޅު ޕީޕީއެމް/ޕީއެންސީ ކޯލިޝަނުން ބުނެފިއެވެ.\nހޯމަ ދުވަހު ނޫސްވެރިންނާ ބައްދަލު ކުރައްވައި ހޯރަފުށީ ދާއިރާގެ ކުރީގެ މެމްބަރު މުޙައްމަދު އިސްމާއިލް ވިދާޅުވީ، ކުރިއަށް އޮތް ހުކުރުގައި މުޒާހަރާ ކުރިއަށް ގެންދަވާނެ ކަމަށާއި، އެ ދުވަހުގެ މުޒާހަރާ މީގެ ކުރިން ބޭއްވި މުޒާހަރާތަކަށްވުރެވެސް ވަރުގަދަވެފައި ބިޔަވާނެ ކަމަށެވެ. އަދި ކުއްލި ނުރައްކަލުގެ ޙާލަތުގައިވެސް ނުހިފޭއްޓޭނެ ޙައްޤުތަކެއް ހުންނާނެކަމަށް އޭނާ ވިދާޅުވިއެވެ.\nމެމްބަރު އިސްމާއިލް ވިދާޅުވީ، އިދިކޮޅުން ކުރިއަށްގެންދިޔަ އެއްވެސް މުޒާހަރާއެއްގައި މިހާތަނަށް ފުލުހުންނަށް ހުތުރުބަހުން ވާހަކަ ދައްކައި، ފުލުހުންނާ ކުރިމަތިލާފައި ނުވާނެ ކަމަށެވެ. އަދި ޤާނޫނުތަކުން ބޭރުން އެއްވެސް ކަމެއް ކޮށްފައި ނުވާނެ ކަމަށާއި، ރައްޔިތުންގެ މަސްލަޙަތު ގެއްލޭނެ ގޮތަކަށް އެއްވެސް ކަމެއް ކޮށްފައިނުވާނެ ކަމަށްވެސް ވިދާޅުވިއެވެ. އެހެންނަމަވެސް، ފާއިތުވި ދުވަސްތަކުގައި އެޗްޕީއޭގެ ގައިޑްލައިންތަކާ ޚިލާފުވުމުގެ ސަބަބުން މުޒާހަރާގެ ބައިވެރިން ފުލުހުންގެ ބެލުމުގެ ދަށަށްވެސް ގެންގޮސްފައިވާއިރު، ފުލުހުންނާވެސް ކުރިމަތިލުންތަކެއް ހިނގާ މަންޒަރުތައް އާންމުވެފައިވެއެވެ.\nއޭގެ އިތުރުން، މުޒާހަރާ ކުރުމަށްޓަކައި 100 މީހުންގެ ގްރޫޕުތަކެއް ހިމަނައިގެން ޓީމުތަކެއް އެކުލަވާލުމުގެ މަސައްކަތް އިދިކޮޅުން ކުރަމުންދާކަމަށް އެކަމުގައި ޙަރަކާތްތެރިވާ މެމްބަރަކު ނަން ނުޖެހުމަށް އެދި ރާއްޖެއެމްވީއަށް ކިޔާދީފައިވެއެވެ. ރާއްޖެއެމްވީއަށް މައުލޫމާތު ދެއްވި މެމްބަރު ވިދާޅުވީ، މުޒާހަރާތައް ރާވާފައިވަނީ އެކަމަށް ޚާއްސަ 10 ޓީމެއް އެކުލަވާލައިގެން ކަމަށެވެ. ބޭނުމަކީ އެކި ސަރަޙައްދުތަކުން މުޒާހަރާ ފަށައި، ޕީޕީއެމް މައި އޮފީސް ކައިރިއަށް އެއްވުމެވެ. އެގޮތުން އަންނަ ހުކުރު ދުވަހުގެ 4:00 ގައި މުޒާހަރާ ފެށި ނަމަވެސް، ޓީމުތައް ޖަމާވަމުންދާނީ ފުލުހުންގެ ޙަރަކާތްތަކަށް ބެލުމަށްފަހު ކަމަށް އޭނާ ވިދާޅުވިއެވެ. ނިމިދިޔަ ހުކުރުގައިވެސް ޕީޕީއެމްއިން މުޒާހަރާ ކުރިއަށް ގެންގޮސްފައިވަނީ އެގޮތަށެވެ.\nމި ބައްދަލުވުމުގައި ވާހަކަ ދައްކަވަމުން އިދިކޮޅު ޕީއެންސީގެ ނައިބްރައީސް މުޙައްމަދު ނިމާލް ވިދާޅުވީ، އެޗްޕީއޭގެ ގައިޑްލައިންތައް އެކުލަވާލާފައިވާ ގޮތުން އެކި ބާވަތުގެ ވިޔަފާރިތަކާއި، ރިސޯޓު މުވައްޒަފުންނާއި، ޓެކްސީ ޑްރައިވަރުންނަށް އެކި ކަހަލަ ގޮންޖެހުންތަކާ ކުރިމަތިލާން ޖެހިފައިވާ ކަމަށެވެ. އެގޮތުން ފިހާރަތައް ވަކި ގަޑިތަކަށް ބަންދު ކުރަން ޖެހުން ފަދަ ކަންކަމުގެ ސަބަބުން ވިޔަފާރިތަކަށް ކުރިމަތިވާ ދަތިތަކުގެ ވާހަކަ ފާހަގަ ކުރެއްވިއެވެ.\nކެފޭ ރެސްޓޯރަންޓް އަދި ހޮޓާތައް ހިންގާ ވިޔަފާރިވެރިންނާއި އެބޭފުޅުން މުޅިން ނިކަމެތިވެ ބަނގުރޫޓުވެއްޖެ، އެޗްޕީއޭގެ ޤަވާއިދުތަކާ އެއްގޮތަށޭ ކިޔާފައި ދޭތެރެ ދޭތެރޭއިން މި ނެރޭ ގައިޑްލައިންތަކާ ހެދި އެބޭފުޅުންގެ ދިރިއުޅުން ފުނޑުފުނޑުވެގެން މި ދިޔައީ، އެބޭފުޅުންނަށް ނާއުންމީދު މި ސަރުކާރުން ގެނެސްދީފައި، އަދި ހަމައެއާއެކު ކުދި، މެދު ފަންތީގެ ވިޔަފާރިތައްވެސް މިވަނީ ބަނގުރޫޓުވެފައި، އަޅުގަނޑުމެންނަށް މަޖީދީމަގުން ދުއްވާލުމުންވެސް ފެނިގެންދަނީ ހުރިހާ ފިހާރަތަކެއް ބަންދު ކުރަމުން ގެންދާތަން،\nއިދިކޮޅު ޕީއެންސީގެ ނައިބްރައީސް މުޙައްމަދު ނިމާލް\nނިމާލް ވިދާޅުވީ، އިދިކޮޅުގައި އެއްވެސް ސްޓްރެޓެޖީއެއް ނެތްކަން ޤަބޫލު ކުރައްވާ ކަމަށެވެ. އަދި ވިދާޅުވީ، އިދިކޮޅުގެ ސްޓްރެޓެޖީއެއް ކަމަށް ބަލަނީ އިސްލާމްދީނުގެ އަސާސްތައްކަމަށެވެ.\nޕީ.ޕީ.އެމް-ޕީ.އެން.ސީ ކޯލިޝަން ޕީޕީއެމް ޕީއެންސީ އިދިކޮޅުން މުޒާހަރާ ކުރުން\n2 މާރޗް 2021 | އަންގާރަ 10:35\nމޮސްޓާތަ އެއީ. އެއީ ބޮޑު ޖޯކެއް. މަޖިލީހަށް ވައްދާފަހުރި ބޮޑު ބޭކާރު މީހެއް\n1 މާރޗް 2021 | ހޯމަ 19:12\nއެމްޑީޕީ މުޒާހަރާގައި، އެމްޑީޕީމީހުން ފުލުހުންގެ2ފައި އެއްކޮށްޖަހައި، މަގުމައްޗަށް ވައްޓާލާ، ކޮޅުފައިން ފުލުހުންގެ ގައިގައި ތަޅާ، ޕޭމަންޓް ގަލުން ފުލުހުންގެ ގައިގައި ތަޅާ، ފުލުހުންގެ އުޅަނދުތަކާއި ފުލުހުންގެ މަރުކަޒުތައް އަންދާ އަޅިއަށް ހެދިތަން ތާރީޚު ހެކިދޭ.